
ABSTRACT

Munca nedeclarată este definită ca „orice activitate remunerată, care este legală în ceea ce priveşte natura ei, dar nu este declarată autorităţilor publice, luând în calcul diferenţele sistemelor de reglementare din statele membre” potrivit comunicării Comisiei Europene. 

Munca nedeclarată este influenţată de o gamă largă de factori economici, sociali, instituţionali şi culturali. Acesta este considerată a cauza obstrucţionarea politicilor economice, bugetare şi sociale orientate spre creştere, în special, scăderea calităţii muncii, punerea în pericol a viabilităţii financiare a sistemelor de protecţie socială şi subminarea mediului concurenţial pentru întreprinderi. 

Munca nedeclarată poate apărea într-o varietate de sectoare. Sectorul afectat cel mai adesea într-o măsură disproporţionată de munca nedeclarată este sectorul construcţiilor. Alte sectoare sunt serviciile de menaj, care includ servicii de curăţenie la domiciliu, precum şi îngrijirea copiilor şi a persoanelor în vârstă, serviciile personale, serviciile de securitate privată, curăţenie industrială, agricultură şi hoteluri, restaurante şi industria de catering. Situaţia se regăseşte într-o gamă largă de locuri de muncă şi implică lucrători din medii şi cu profiluri diferite. 

Prevenirea şi descurajarea muncii nedeclarate contribuie la o mai bună aplicare a legislaţiei UE şi a legislaţiei naţionale, în special în domeniile ocupării forţei de muncă, dreptului muncii, sănătăţii şi siguranţei şi coordonării sistemelor naţionale de securitate socială.

INTRODUCERE

Preocuparea privind nivelurile ridicate de muncă nedeclarată este o prioritate pe agenda politică a UE, în special în ceea ce priveşte crearea de locuri de muncă, calitatea locurilor de muncă şi consolidarea fiscală.
Strategia Europa 2020 pentru o creştere inteligentă, durabilă şi favorabilă incluziunii stabileşte drept obiectiv ca 75 % din populaţia cu vârsta cuprinsă între 20 şi 64 de ani să aibă un loc de muncă, până în 2020. 
În comunicarea Comisiei Europene, munca nedeclarată este definită ca „orice activitate remunerată, care este legală în ceea ce priveşte natura ei, dar nu este declarată autorităţilor publice, luând în calcul diferenţele sistemelor de reglementare din statele membre”
. Această noţiune a fost integrată în Strategia europeană pentru ocuparea forţei de muncă şi, din 2001, este inclusă în Orientările privind ocuparea forţei de muncă, destinate statelor membre. Conform unui sondaj Eurobarometru efectuat în 2013
, aproximativ unul din zece europeni (11%) a recunoscut că, în anul precedent, a achiziţionat bunuri sau servicii care presupuneau muncă nedeclarată, în timp ce 4% dintre cei intervievaţi au declarat că au prestat ei înşişi muncă nedeclarată. Ancheta a reflectat incidenţa acestui fenomen într-o gamă largă de sectoare şi a indicat, în acelaşi timp, existenţa unor diferenţe semnificative între statele membre.
Faptul că munca nedeclarată nu este monitorizată sau înregistrată şi poate fi definită în mod diferit în legislaţia naţională face dificilă obţinerea unor estimări de încredere cu privire la gradul de răspândire a fenomenului în statele membre. 
În general, pot fi definite trei tipuri de muncă nedeclarată. Prima categorie este cea a muncii nedeclarate într-o întreprindere formală, inclusiv aşa-numita „muncă subdeclarată” sub formă de „salarii în plic” (în care doar o parte din salariu este plătit în mod oficial, în timp ce restul este oferit angajatului într-un plic) şi situaţiile în care se declară că angajatul lucrează cu fracţiune de normă, dar în realitate acesta lucrează

cu normă întreagă. Al doilea tip constă în munca pe cont propriu sau activitatea independentă nedeclarată prin care se furnizează servicii, fie unei întreprinderi formale, fie altor clienţi precum consumatorii casnici. Un al treilea tip de muncă nedeclarată este furnizarea de bunuri şi servicii vecinilor, familiei, prietenilor sau cunoştinţelor, aceasta putând implica lucrări de construcţii sau reparaţii, curăţenie, furnizarea de servicii de îngrijire a copiilor sau de îngrijire a persoanelor în vârstă, oferite uneori sub formă de ajutor reciproc.
Lupta împotriva muncii nedeclarate se bazează, în principal, pe trei tipuri de organisme competente: a)inspectoratele de muncă pentru combaterea comportamentului abuziv în ceea ce priveşte condiţiile de muncă şi/sau normele de sănătate şi de siguranţă, b)inspectoratele de asigurări sociale pentru combaterea fraudei privind contribuţiile de asigurări sociale şi c)autorităţile fiscale pentru combaterea evaziunii fiscale. În unele cazuri, partenerii sociali sunt, de asemenea, implicaţi în astfel de activităţi. De asemenea, în unele state membre, sunt implicate autorităţile vamale, organismele din domeniul migraţiei, poliţia şi procuratura. În unele cazuri, au fost create noi autorităţi, agenţii interministeriale, grupuri naţionale de coordonare şi comitete tripartite.
Munca nedeclarată are implicaţii bugetare grave prin venituri fiscale şi asigurări sociale reduse. Aceasta are un impact negativ asupra ocupării forţei de muncă, asupra productivităţii şi condiţiilor de muncă, asupra dezvoltării competenţelor şi învăţării pe tot parcursul vieţii. Munca nedeclarată conduce la drepturi de pensie mai scăzute şi un acces mai redus la asistenţă medicală. Aceasta determină o concurenţă neloială între întreprinderi.
Munca nedeclarată poate apărea într-o varietate de sectoare. Sectorul afectat cel mai adesea într-o măsură disproporţionată de munca nedeclarată este sectorul construcţiilor. Alte sectoare sunt serviciile de menaj, care includ servicii de curăţenie la domiciliu, precum şi îngrijirea copiilor şi a persoanelor în vârstă, serviciile personale, serviciile de securitate privată, curăţenie industrială, agricultură şi hoteluri, restaurante şi industria de catering. Situaţia se regăseşte într-o gamă largă de locuri de muncă şi implică lucrători din medii şi cu profiluri diferite. 
La mijlocul anului 2013, Comisia Europeană a desfăşurat o consultare iniţială cu reprezentanţi la nivelul UE ai angajatorilor şi ai salariaţilor referitoare la eventuale măsuri viitoare ale UE menite să intensifice cooperarea dintre autorităţile naţionale responsabile de asigurarea respectării legislaţiei
. Acest exerciţiu a fost urmat de o a doua consultare, la începutul anului 2014. În ambele cazuri, partenerii sociali au indicat că acţiunea la nivelul UE va aduce un plus de valoare eforturilor depuse la nivel naţional. Parlamentul European, în Rezoluţia sa din 14 ianuarie 2014
, a făcut apel la o cooperare mai strânsă şi a recomandat consolidarea inspectoratelor de muncă în vederea combaterii muncii nedeclarate.

Recent Comisia Europeană a propus crearea unei platforme europene care sa ajute la îmbunătăţirea cooperării la nivelul UE, cu scopul de a preveni şi de a descuraja într-un mod mai eficace munca nedeclarată
. Platforma va reuni diferitele organisme naţionale de aplicare a legii implicate în combaterea muncii nedeclarate, fenomen care deteriorează grav condiţiile de muncă, concurenţă loială şi bugetele publice. Noua platformă ar urma să reunească toate organismele de aplicare a legii implicate în combaterea muncii nedeclarate, cum ar fi inspectoratele de muncă şi organismele de securitate socială sau autorităţile fiscale şi din domeniul migraţiei, precum şi alte părţi interesate, de exemplu reprezentanţi la nivelul UE ai angajatorilor şi ai salariaţilor. Propunerea prevede ca toate statele din Uniune să devină membre ale Platformei, deoarece munca nedeclarată este problema tuturor, iar participarea comună a tuturor ţărilor din UE este esenţială pentru a soluţiona situaţiile transfrontaliere. Platforma va umple un vid existent la nivelul UE, unde, deocamdată, problema muncii nedeclarate se discută sporadic şi în mod necoordonat, în cadrul diferitelor comitete şi grupuri de lucru. Ea ar permite o cooperare mai eficace între organismele care se confruntă cu munca nedeclarată în activitatea lor de fiecare zi.
Noua platformă ar urma:

· să ofere un forum în cadrul căruia experţii ar putea face schimb de informaţii şi bune practici, dezvoltând astfel contactele limitate existente în prezent

· să analizeze care dintre instrumentele disponibile la nivel naţional şi la nivelul UE ar putea ajuta la identificarea unor soluţii la problemele comune, printre care se numără, de exemplu, fenomenul falselor activităţi independente şi al muncii nedeclarate în cadrul landurilor de subcontractare

· să abordeze anumite aspecte transfrontaliere, de exemplu prin explorarea unor modalităţi de îmbunătăţire a schimburilor de date între administraţiile naţionale

· să consolideze cooperarea operaţională prin sesiuni de formare comune, schimburi de personal şi inspecţii comune

· să elaboreze principii şi orientări comune pentru efectuarea inspecţiilor al căror rol este combaterea muncii nedeclarate

· să mărească gradul de conştientizare a problemei prin intermediul unor activităţi comune, cum ar fi campanii europene şi adoptarea de strategii regionale sau la nivelul UE
. 
AUSTRIA


Guvernul austriac, începând cu anul 2004, a introdus o serie de măsuri legislative pentru a aborda incidenţa tot mai mare a practicilor de "fraudă socială", în special în sectorul construcţiilor. Cu toate acestea, deoarece aceste măsuri s-au dovedit, în mare parte, ineficiente în a descuraja aceste practici frauduloase, o nouă lege de înregistrare a forţei de muncă şi o nouă legislaţie privind răspunderea societăţilor de construcţii care apelează companii  subcontractante au fost adoptate în 2007 şi, respectiv, în 2008, care  au intrat în vigoare în 2009. Experţii consideră că aceste ultime iniţiative par a fi mai promiţătoare în ceea ce priveşte combaterea fraudei sociale organizate.

În ultimul deceniu, o varietate de practici ilegale de muncă, în special în sectorul construcţiilor, au fost semnalate de către mass-media, sindicate şi autorităţi. Economia informală, în creştere, a Austriei era estimată să reprezinte până la 10% din produsul intern brut (PIB), lipsind statul de cel puţin 7 miliarde de € din impozite şi contribuţii la asigurările sociale, în fiecare an.


În ultimii ani, o practică larg răspândită s-a manifestat în rândul angajatorilor din industria construcţiilor, aceea de a înfiinţa  şi a înregistra "pseudo-companii", cu unicul scop de exploatare a angajaţilor şi fraudarea autorităţilor fiscale. Aceste pseudo-companii sunt înfiinţate ca societăţi private cu răspundere limitată, având drept scop nedeclarat perfectarea de subcontracte cu firme consacrate. La scurt timp după înfiinţarea lor, capitalul minim legal de € 35.000 dispare iar cei doi directori generali numiţi potrivit legii de constituire a societăţii, demisionează. După ce contractul de lucrări în cauză expiră, pseudo-compania se declară în stare de faliment, ceea ce înseamnă că impozitele şi contribuţiile de asigurări sociale rămân neplătite. Întrucât aceste companii nu intenţionează să plătească impozitele sau contribuţiile la asigurările sociale, ele pot oferi serviciile lor pentru "preţuri de dumping şi, astfel, intră într-o competiţie incorectă cu companiile care nu apelează la practici frauduloase.

În afară de această practică, o altă practică frauduloasă frecvent răspândită în sectorul construcţiilor, cel puţin până de curând, este cazul în care companiile fac uz de o lacună legislativă cu privire la înregistrarea angajaţilor, pentru unicul scop de a se sustrage impozitelor şi contribuţiilor la asigurările sociale. Până de curând, un angajator avea dreptul la o perioada de timp de şapte zile înainte de înregistrarea unui angajat la instituţia specializată în asigurări sociale. Această posibilitate a condus la abuzuri din partea unui număr de companii, întrucât respectivele companii refuzau să înregistreze o parte din personalul lor pentru o perioadă mult mai lungă decât cele şapte zile prevăzute de norme. În cazul în care autorităţile descopereau la locul de muncă unul sau mai mulţi angajaţi neînregistraţi, angajatorii adesea susţineau că lucrătorii în cauză au fost angajaţi în activitate doar pentru câteva zile şi erau pe punctul de a fi înregistraţi în zilele următoare. În astfel de cazuri, autorităţile au considerat că este dificil să se stabilească o dovadă de fraudă. 


Ca răspuns la creşterea incidenţei unor astfel de practici, au fost întreprinse o serie de iniţiative. Acestea au fost iniţial lansate de partenerii sociali şi - după ce au fost în mare parte adoptate de guvern – au fost puse în aplicare de către ministerele de resort. În cadrul Ministerului Federal de Finanţe, o unitate specială de aplicare a legii (Kontrolle der illegalen Ausländerbeschäftigung, KIAB) a fost înfiinţată în 2002, pentru a combate munca ilicită; această unitate monitorizează, totodată, respectarea reglementărilor de muncă cu privire la măsurile prezentate în continuare.

La sfârşitul anului 2004, Parlamentul a adoptat Legea privind  Frauda Socială (Sozialbetrugsgesetz, SozBeG), care a intrat în vigoare la 1 martie 2005. Legea a extins prevederile legale de drept penal existente în ceea ce priveşte frauda socială şi fiscală organizată. Înainte de această lege, operatorii de "pseudo-companii", erau pasibili numai de plata unor amenzi administrative. De la 1 martie 2005, ei pot fi condamnaţi cu închisoare de până la cinci ani pentru astfel de practici. Mai mult, termenul de închisoare pentru muncă nedeclarată organizată - adică, recrutarea, plasarea şi angajarea de lucrători fără înregistrarea lor la instituţiile de asigurări sociale – poate fi extins cu încă doi ani.

O a doua iniţiativă legislativă importantă în combatere a practicilor frauduloase din companii a fost întreprinsă de către Parlament în iunie 2007, prin amendarea Legii privind securitatea socială generală (Allgemeines Sozialversicherungsgesetz, ASVG). Acest amendament, care a intrat în vigoare la 1 ianuarie 2008, prevede că angajatorii sunt obligaţi să înregistreze angajaţii lor la instituţiile de asigurări sociale relevante înainte de începerea lucrărilor. Mai mult decât atât, amendamentul prevede un sistem de penalizare mai strict pentru încălcări ale legii de înregistrare, majorarea plafonului de amenzi pentru infracţiuni repetate de la € 3.630 la 5.000 € pentru fiecare caz de angajare ilegală.

Legea privind înregistrarea a fost completată în iunie 2008, cu Legea privind răspunderea clientului (AuftraggeberInnen-Haftungsgesetz). Acest act prevede că societăţile care subcontractează lucrări către alte societăţi sunt responsabile pentru îndeplinirea obligaţiilor de contribuţii de asigurări sociale ale subcontractanţilor. Cei mai mulţi comentatori consideră că această iniţiativă reprezintă un reper important pentru lupta împotriva practicilor frauduloase de angajare.

BELGIA

În Belgia, munca nedeclarată este în mare măsură cunoscută sub termenul de "zwartwerk". Nu există o definiţie oficială nici într-un text de lege, nici în practică iar diferitele instituţii sau persoane din cadrul acestor instituţii au opinii diferite cu privire la modul de a defini munca nedeclarată. Legea din 6 iulie 1976, menită a pune capăt activităţii ilicite de natură comercială sau meşteşugărească oferă o definiţie legală a muncii ilegale, doar referindu-se la munca individuală informală pe cont propriu. Ea nu conţine măsuri împotriva altor laturi ale muncii nedeclarate. Activitatea ilicită este definită ca "lucrul care poate face obiectul unei profesii legate de meşteşugărie, comerţ şi industrie şi care este efectuată de către o persoană fizică sau o persoană juridică care nu este înregistrată în registrul de meşteşugari sau în registrul comerţului, sau care este realizată cu încălcarea prevederilor legale referitoare la licenţiere, la obligaţiile de asigurări sociale sau de înregistrare cu privire la exercitarea unei profesii, în măsura în care acest lucru are un caracter profesional specific, fie din cauza dimensiunii sale sau a naturii tehnice, a frecvenţei sau a utilizării anumitor materiale sau instrumente". Derogările sunt date pentru munca pentru uzul personal, prestată de către membrii de familie de până la gradul 2 şi pentru activitatea legată de construcţia sau renovarea de locuinţe sociale, caz în care derogarea se acordă  pentru membrii de familie de până la gradul al 4-lea.


O clasificare a diferitelor forme şi categorii de muncă nedeclarată datează din 1993:

• muncă nedeclarată tradiţională, sub forma sa cea mai pură - un lucrător care nu este înregistrat în documentele sociale, nu este declarat instituţiilor de securitate socială, nu se plătesc impozite. Aceşti lucrători pot fi persoane care beneficiază de servicii de asistenţă socială (şomaj, boală sau invaliditate, de pre-pensionare, pensie) sau care nu beneficiază (munca la negru, persoane care lucrează în ture suplimentare, prestând o altă profesie, nedeclarată, imigranţi ilegali). O formă mai subtilă este atunci când lucrătorul este înregistrat şi declarat la instituţiile de asistenţă socială, dar nu sunt plătite contribuţiile sociale. O a treia formă este cea în care activităţile sunt declarate, dar salariile sau indemnizaţiile sunt retrase de la calculul contribuţiilor pentru asigurările sociale (de exemplu, excursii acordate directorilor, comisioane confidenţiale).

• munca suplimentară nedeclarată: munca nedeclarată prestată în mod suplimentar de un lucrător pentru angajator printr-un abuz de scheme de lucru part-time.

• folosirea frauduloasă de contracte specifice: auto-angajarea fictivă, practicile frauduloase în subcontractare (în special în sectorul construcţiilor);

• diferite scheme juridice, semi-legale sau, uneori penale cu  lucrători străini.


Printre practicile frauduloase, des întâlnite în Belgia, se poate remarca situaţia în care un angajator nu plăteşte instituţiilor de asigurări sociale pe o perioadă de 6 luni (contribuţii trebuie să fie plătite trimestrial), intră în faliment şi dispare temporar de pe piaţă, reapărând sub ​​un alt nume de companie. Această practică frauduloasă bine-cunoscută a fost stopată într-o anumită perioadă prin introducerea unei obligaţii de a plăti contribuţii la asigurările sociale imediat după angajarea unui lucrător. Această plată în avans a fost abolită odată cu introducerea cardului electronic de securitate socială (SIS-card). Serviciile de inspecţie ale RSZ-ONSS (Oficiul Naţional pentru Asigurări Sociale) încearcă să prevină acest tip de fraudă prin forţarea actorilor de pe piaţă care au întârzieri la plata contribuţiilor să facă aceste plăţi imediat, la sfârşitul fiecărui trimestru, prin intermediul unei somaţii de plată (titlu cu putere executorie) faţă de debitorul sau debitorii săi. Perioada de graţie de 6 luni se acordă numai companiilor care se bucură de recunoaşterea de bun-platnic al contribuţiilor. Oficiul Naţional pentru Asigurări Sociale poate lua măsuri doar la sfârşitul trimestrului. 


O altă practică des întâlnită în sectorul construcţiilor este auto-angajarea fictivă. Acest lucru nu este un motiv de îngrijorare doar atunci când vine vorba de companiile străine, ci, de asemenea, o problemă internă care trebuie rezolvată. În special auto-angajarea parţială (activităţi independente, suplimentare activităţilor principale ale unui muncitor obişnuit) este o ameninţare pentru lucrările de construcţii obişnuite. Auto-angajarea temporară se presupune că se face pentru activităţi independente, mai mult decât ocazionale, de muncă nedeclarată, generând un număr minim de facturi la preţuri foarte mici. Auto-angajarea parţială este atractivă din cauza reducerii contribuţiilor de asigurări sociale, a impozitelor mai mici, a obligaţiilor administrative mai mici beneficiind, în acelaşi timp, prin cadrul de siguranţă oferit de domeniul principal de activitate în calitate de lucrător înregistrat. Sectorul se confruntă cu un număr tot mai mare de pensionari, persoane cu handicap, funcţionari publici şi lucrători în construcţii care desfăşoară activităţi rezultate din auto-angajare. Ponderea auto-angajărilor parţiale în construcţii a crescut de la 22,4% în 2000 la 25,3% în 2004.


În ultimii ani serviciile de inspecţie şi autorităţile se confruntă cu o creştere remarcabilă a activităţilor companiilor şi a lucrătorilor străini. Aceste activităţi, de multe ori, se manifestă sub forme de concurenţă neloială. Foarte multe fraude decurg din detaşarea lucrătorilor. Una dintre cele mai frecvente în care apar practicile neloiale este nerespectarea salariilor minimale belgiene şi a altor condiţii şi cerinţe aplicabile forţei de muncă. În mai multe cazuri, aceste practici constituie dumping social al lucrătorilor în cauză şi pot chiar să conducă la activităţi cu caracter penal, cum ar fi traficul de fiinţe umane. Fraudele prin detaşarea muncitorilor pot fi împărţite în 4 categorii: declararea incorectă a activităţilor, scheme specifice de fraudă prin transfer, falsificarea declaraţiilor de detaşare şi detaşarea fictivă. Serviciile de inspecţie se confruntă cu preţurile foarte mici oferite de companiile străine, de intermediarii de pe piaţă sau de agenţiile de detaşare, de rea credinţă (agenţii olandeze apărute după liberalizarea pieţei, în 1998) şi cu o creştere de detaşări din Europa Centrală şi de Est. Prin extinderea UE numărul de abuzuri a crescut. 


În aceste condiţii, măsurile de combatere a muncii nedeclarate în construcţii se bucură de o atenţie aparte. Prin urmare ne vom concentra pe măsurile recente. Dar unele norme legislative şi iniţiative mai vechi sunt încă foarte valoroase astăzi şi demne de menţionat în acest studiu. Trebuie semnalat faptul că toate măsurile care vor fi descrise în continuare, dacă nu se precizează altfel, prevăd sancţiuni penale.


Una dintre cele mai vechi măsuri de combatere a muncii nedeclarate este, probabil, "Legea din 6 aprilie 1960 privind executarea de lucrări de construcţii". Legea reglementează în special perioadele în care se interzice să se execute activităţi de construcţii, şi anume înainte de 07:00 şi după ora 18.00 AM. De asemenea, în zilele de sâmbătă, duminică şi de sărbătorile oficiale este, în principiu, interzis a se executa lucrări de construcţii. Anumite derogări, restrânse ca număr,  sunt posibile, după notificarea serviciilor de inspecţie. "Legea din 06 iulie 1976 pentru stoparea activităţilor ilicite cu caracter comercial sau meşteşugăresc" a fost deja prezentată pentru definirea specifică a activităţii ilicite.


Decretul regal din 08 august 1980 privind întocmirea documentelor de asigurări sociale îşi propunea să garanteze respectarea termenilor şi condiţiilor asigurărilor sociale şi să faciliteze o activitate eficientă de control. În virtutea acestor reguli angajatorii belgieni şi străini erau obligaţi să întocmească şi să păstreze documentele de asigurări sociale şi de muncă precum: un registru de personal, un dosar personal pentru fiecare angajat, un registru de prezenţă, un cont individual pentru fiecare lucrător, normele de muncă, fluturaş de salariu, contractul de muncă pentru angajarea studenţilor, contractul de muncă pentru încadrarea în muncă a lucrătorilor de pe piaţa internă, ​​contractul de muncă pentru încadrarea în muncă a lucrătorilor cu timp parţial de muncă şi notificarea imediată a încadrării. Impunerea acestor obligaţii a fost considerată o restricţie la libera prestare a serviciilor în sensul articolului 59 din Tratat (după modificare, articolul 49 CE), în baza hotărârii Arblade a Curţii de Justiţie. Pentru a respecta această hotărâre, Guvernul a revizuit sistemul de întocmirea şi păstrare a documentelor de asigurări sociale pentru angajatorii din alte state membre care detaşează lucrători şi a elaborat un sistem nou şi simplificat pentru detaşare, care se regăseşte în Legea din 5 martie 2002.


La 30 iulie 1993 a intrat în vigoare un Protocol de cooperare pentru îmbunătăţirea colaborării între diferitele servicii de inspecţie implicate în lupta împotriva fraudei sociale. Acesta a dus la o abordare mai integrată şi mai extinsă, cuprinzând toate serviciile de inspecţie regionale. Cu toate acestea, curând a devenit clar faptul că cooperarea avea nevoie, în continuare, să fie amplificată. Acesta a fost scopul adoptării legislaţiei care înfiinţa un "Consiliu Federal şi un Comitet de Coordonare federal pentru combaterea muncii ilegale şi a fraudei sociale".


Una dintre cele mai importante prevederi ale legislaţiei privind lupta împotriva muncii nedeclarate a fost introducerea înregistrării contractorilor în cadrul unui sistem de răspundere solidară pe mai multe etape în paralel cu obligaţia de deducere din valoarea de plată a contribuţiilor pentru asigurările sociale şi a celorlalte obligaţii fiscale. Numele sistemului - "sistemul articolul 30bis", vine de la articolul 30 din Legea cu privire la Oficiul Naţional de Securitate Socială. A fost introdus în mod special pentru domeniul construcţiilor. 


În cadrul sistemului de răspundere solidară, în care beneficiarul (cel care angajează executarea unor lucrări la un anumit preţ), care, pentru lucrările de construcţie specificate, face apel la un contractant care nu este înregistrat la momentul încheierii contractului, este solidar pentru plata obligaţiilor de asigurări sociale ale partenerului său contractant. În cazul în care un contractant, pentru lucrările de construcţii specificate, face apel la un subcontractant care nu este înregistrat la momentul încheierii contractului, el îşi asumă, la fel, răspunderea comună pentru obligaţiile de asigurări sociale ale subcontractantului. În cazul în care se face apel la mai mulţi subcontractori pentru executarea lucrărilor de construcţii specifice, fiecare antreprenor din lanţul respectiv este solidar pentru plata obligaţiilor de asigurări sociale ale fiecărui contractant care nu este înregistrat dar este implicat în executarea lucrărilor. Răspunderea se aplică în ordine cronologică între contractori implicaţi şi limitata a 50% din preţul fără TVA al lucrării care a fost încredinţată contractantului neînregistrat sau subcontractantului,. Prin "datorii sociale"- obligaţiile de asigurări sociale implicate se înţeleg plăţile către Oficiul Naţional de Securitate Socială (aplicarea legislaţiei şi a normelor de reglementare a asigurărilor sociale), şi plăţile contribuţiilor la FBZ – Fondul pentru Protecţie Socială. Obligaţia de deducere este diferită pentru beneficiari faţă de cea pentru contractori. Când un antreprenor nu este înregistrat la momentul plăţii, beneficiarul, plătind preţul total sau parţial, este obligat să deducă 15% din această sumă, fără TVA, şi să transfere aceste sume la instituţiile de asigurări sociale. Dacă un subcontractant este înregistrat sau nu în momentul plăţii, contractantul, plătind preţul total sau parţial, este obligat să deducă 35% din această sumă, fără TVA (în cazul în care activitatea se încadrează în competenţa Comitetului comun pentru construcţii; dacă nu, o deducere de 15%, fără TVA, se aplică în cazul în care subcontractantul nu este înregistrat la momentul încheierii contractului sau la data de plată a facturii), şi trebuie să transfere aceste sume la instituţiile de asigurări sociale. Contractantul este eliberat de această obligaţie atunci când subcontractantul este înregistrat şi liber de orice datorii către instituţiile de asigurări sociale sau către FBZ. Obligaţia de deducere nu se aplică în cazul în care contractantul neînregistrat este un angajator cu sediu social în Belgia, fără datorii sociale în Belgia şi ai cărui lucrătorii  au un statut valabil de detaşare - formularul E101.


O altă componentă importantă a "sistemului Articolul 30bis" este notificarea şantierului de lucru. Înainte de începerea lucrărilor, un antreprenor căruia un beneficiar îi solicită realizarea unor lucrări de construcţii, trebuie să furnizeze toate informaţiile instituţiei de asigurări sociale pentru a permite acesteia să evalueze importanţa activităţii şi pentru a identifica atât pe beneficiari cât şi pe toţi subcontractanţii în diferitele stadii ale lucrărilor (prin intermediul unui formular numit C 30bis/1, pe portalul Asigurărilor Sociale sau prin intermediul site-ul web al instituţiei de asigurări sociale). Dacă alţi subcontractori sunt implicaţi în timpul perioadei de execuţie a lucrărilor, contractantul trebuie să notifice instituţiile de securitate socială, în avans. Ca urmare, fiecare subcontractant trebuie să notifice contractantul în scris cu privire la intervenţia unui nou subcontractant. Un contractant care nu îndeplineşte aceste cerinţe este obligat să plătească o sumă egală cu 5% din valoarea totală, fără TVA, a lucrărilor care nu au fost notificate. În cazul în care un subcontractant nu îşi îndeplineşte datoria lui, el este obligat să plătească o sumă egală cu 5% din suma totală a lucrărilor pe care le-a încredinţat unui alt subcontractant sau subcontractori. Notificarea şantierului  de lucru nu se aplică la contractorii care nu apelează la un subcontractor, pentru lucrări a căror valoare totală să nu depăşească 24.789,35 €.


"Sistemul Articol 30bis" s-a dovedit a fi un sistem foarte eficient şi este încă în vigoare. Un sistem asemănător de răspundere comună şi obligaţii de deducere a fost pus în aplicare cu privire la plata impozitelor (transferul unui anumit procent din suma de plătit către autorităţile fiscale). 

Evoluţii recente

În ultimii ani, lupta împotriva muncii nedeclarate şi a fraudei sociale se regăseşte în preocupările şi declaraţiile responsabililor politici şi a personalităţilor publice din toate zonele statului. Combaterea muncii la negru şi a fraudei sociale a marcat o importanţă aparte încă de la mijlocul anilor nouăzeci. După 1999 accentul a fost pus pe modernizarea structurilor guvernamentale şi pe simplificarea administrativă. Din 2003, accentul s-a mutat pe aspectele vizând prevenirea şi controlul privind munca nedeclarată, în special prin reforme în ceea ce priveşte instrumentele şi acţiunile serviciilor de inspecţie, de sancţionare şi pe implicarea partenerilor sociali. 


În special reuniunea Consiliului ministerial de la Gembloux, din ianuarie 2004 a fost un punct de reper în lupta împotriva muncii nedeclarate şi a fraudei sociale. Acest Consiliu a produs un material amplu numit "Respect pentru Solidaritatea Socială", care conţine o serie de măsuri necesare în ceea ce priveşte controlul şi sancţionarea:


• O mai bună cooperare între serviciile sociale de inspecţie;


• Personal suplimentar pentru serviciile sociale de inspecţie;


• Planificare şi monitorizare centralizată;


• Baze de date pentru acţiuni mai eficiente de control;


• Modificarea legislaţiei privind serviciile de inspecţie;


• Campanii de sensibilizare şi conştientizare;


• Simplificare administrativă care să conducă la o mai bună activitate de control;


• Norme de drept penal care să crească eficienţa sancţiunilor pentru fraudă socială;


• Responsabilitate comună şi în alte sectoare decât cel al construcţiilor;


• Introducerea de instanţe specializate precum tribunalele penale;


• Măsurile aplicabile diferitelor grupuri ţintă;


• Măsuri privind problema falsei auto-ocupări a forţei de muncă.


Setul de măsuri menţionat poate fi împărţit în 3 categorii: 1. "simplificarea administrativă", 2. "perfecţionarea controlului şi a punerii în aplicare a legilor şi normelor în vigoare" şi 3."sensibilizare şi implicarea partenerilor sociali". Un nou impuls în dezbaterea privind frauda socială şi munca nedeclarată este în mare parte inspirat de impactul activităţilor companiilor şi a lucrătorilor străini pe piaţa muncii şi de faptul că acestea, de multe ori, apelează la operaţiuni semi-legale sau chiar ilegale.

1. Simplificarea administrativă 

Introducerea practicilor de e-guvernare în sistemul de securitate socială a realizat o simplificare administrativă atât pentru angajatori cât şi pentru autorităţi. Punctul de plecare a fost realitatea că angajatorii erau interogaţi de către autorităţi de la diferite instituţii şi în diferite etape ale activităţii. Adesea, aceste instituţii cereau aceleaşi informaţii sub diferite forme şi formulare de raportare, pe care un angajator putea să le completeze numai folosind ghiduri voluminoase de instrucţiuni, din care rezultau tone de hârtie. Proiectul de e-guvernare vizează o raţionalizare a obligaţiilor administrative ale angajatorilor. Obiectivele au fost o reducere a numărului de formulare de declaraţii, reducerea numărului de raportări prin care unui angajator i se solicită informaţii de către instituţia de securitate socială şi o reducere a timpului necesar pentru a completarea declaraţiilor respective, prin reducerea numărului de capitole indicate pentru a se răspunde şi evitarea acelor informaţii referitoare la fapte petrecute mult în trecut. Cele trei componente principale ale proiectului au fost o generalizare a declaraţiei electronice a ocupării forţei de muncă, generalizarea declaraţiei electronice şi multifuncţionale de asigurări sociale şi, în final, o simplificare şi informatizare a declaraţiei de risc social. Cele mai cunoscute aplicaţii, care funcţionează deja în prezent, sunt:


( Banca Intersectorială pentru Asigurări Sociale (elaborează strategia de e-guvernare în sectorul social belgian şi coordonează implementarea proiectelor de e-guvernare în acest sector)


Încă din 1990 instituţiile de asigurări sociale colaborează într-o reţea electronică. Acest proces a condus la o integrare de succes a diferitele birouri, oficii, instituţii (2000 de instituţii) implicate în activităţi de asigurări sociale) şi la realizarea unui e-portal, care serveşte drept exemplu pentru întreaga Europă. Denumirea generică de asigurări sociale cuprinde, pe de o parte, 3 sisteme de asigurări (lucrători, lucrători independenţi - similar PFA - şi funcţionari publici), care acoperă maximum 7 riscuri sociale (incapacitate de muncă, accident de muncă, boală profesională, şomaj, vârstă, îngrijirea copilului şi plata concediilor), iar pe de altă parte, 4 sisteme de protecţie (subvenţii pentru persoanele cu handicap, alocaţii familiale garantate, venitul minim garantat şi garantarea veniturilor pentru persoanele în vârstă), care acordă persoanelor un minim de servicii specifice, după verificarea resurselor lor de subzistenţă. Menirea Băncii Intersectoriale este aceea de a fi motorul de e-guvernare în sectorul social, de exemplu:

• pentru a stimula şi sprijini actorii din sectorul social, pentru a acorda servicii mai prompte şi mai eficiente, cu un minim de formalităţi administrative şi un minim de costuri pentru toate părţile implicate; bazat pe o viziune comună şi concertată, actorii sociali beneficiază de noile tehnologii pentru a îmbunătăţi şi a re-organiza radical relaţiile şi procesele lor reciproce;

• pentru a promova securitatea informaţiilor şi protecţia vieţii private de către actorii sociali; toate instituţiile implicate şi oamenii pot avea încredere justificată în sistem;

• pentru a furniza informaţii statistice integrate pentru politicieni şi cercetători, în scopul de a sprijini politica socială.


Persoanele asigurate social şi angajatorii lor trebuie doar să facă o declaraţie la sistemul de asigurări sociale, în următoarele cazuri:

• cel puţin la începutul unei relaţii de muncă, angajatorul trebuie să declare când (data şi ora), lucrătorul în cauză a început serviciul;

• în fiecare trimestru al unui an, angajatorul trebuie să declare veniturile obţinute de fiecare dintre muncitorii săi, împărţite pe componentele venitului (aşa cum sunt definite, în mod uniform, pe ramuri de asistenţă socială pentru lucrători şi funcţionari publici), şi câte zile lucrătoare şi zile asimilate cu zile lucrătoare a lucrat fiecare dintre muncitori, împărţite pe categorii de zile (uniform definite, de asemenea);

• atunci când apare un pericol social, persoanele asigurate social sau patronii lor trebuie doar să declare informaţiile despre acel risc social; informaţiile cu privire la veniturile obţinute în cursul activităţii  sau la istoricul activităţii în muncă nu mai sunt necesare să fie raportate, deoarece se obţin din Declaraţia trimestrială a salariilor şi a datelor privind zilele lucrate, numai în cazul în care salariile şi datele privind timpul de lucru sunt necesare în ceea ce priveşte o perioadă în care nu a fost încă făcută declaraţia trimestrială; salariile şi datele în timp lucrat pentru acea perioadă vor trebui să fie raportate, sub formă de declaraţie anticipată şi în conformitate cu exact aceleaşi principii ca şi declaraţia trimestrială;
• cel mai târziu la sfârşitul unei relaţii de muncă, angajatorul trebuie să declare când (data şi ora) lucrătorul în cauză părăseşte locul de muncă.
· DIMONA (Declaraţia Imediată)

De la 1 ianuarie 2003, toţi angajatorii trebuie să declare electronic un nou angajat la Oficiul Naţional de Asigurări Sociale (sistemul a fost testat pe angajatorii în construcţii). Pentru angajatorii din horticultură şi agricultură, din catering şi anumiţi angajaţi ai agenţiilor pentru muncă temporară, acesta a fost pus în aplicare de la 1 iulie 2006. O circulară din 2 decembrie 2005 prevede o procedură prin care autorităţile locale vor solicita bazei centrale de date de securitate socială numărul alocat de angajaţi ocazionali străini care pot veni temporar pentru a munci în Belgia, astfel încât angajatorii să facă declaraţia Dimona pentru aceştia. Aceşti angajaţi vor trebui să raporteze autorităţilor locale, chiar şi atunci când stau într-un hotel. Declaraţia Dimona nu trebuie să se facă pentru o serie de categorii de persoane care, sub rezerva condiţiilor prevăzute în legislaţie, nu sunt cuprinse în sistemul de securitate socială, chiar dacă acestea lucrează în Belgia pentru un angajator belgian. Această declaraţie va fi făcută, cel mai târziu, atunci când începe lucrul. Data angajării, adică data prevăzută în contractul de muncă, trebuie să fie raportată. Data încetării activităţii, şi anume sfârşitul relaţiei de muncă, ar trebui să fie, de asemenea, raportate, cel mai târziu în prima zi lucrătoare după terminarea contractului. După ce a fost procesată declaraţia, se transmite un mesaj către angajator, în termen de 10 zile lucrătoare. După aceea, el are 5 zile lucrătoare pentru a verifica dacă informaţiile au fost înregistrate corect. Pentru angajator, acest mesaj este o dovadă că declaraţia a fost corectă şi făcută la timp. Unul dintre avantajele de a face o declaraţie corectă este că angajatorul nu trebuie să ţină un registru general de personal, că dosarul de personal existent este întotdeauna cunoscut prin mijloace electronice.


(  Declaraţia multifuncţională (DmfA)

În trecut, această declaraţie a fost folosită numai pentru calcularea contribuţiilor de asigurări sociale. Toate instituţiile de securitate socială utilizează, în prezent, datele transmise pentru diferite scopuri. Datele care trebuie să fie declarate de către angajator sunt date de salarizare şi de performanţă ale fiecărui lucrător şi contribuţiile lui la activitatea întregii companii. În funcţie de datele de salarizare şi performanţă oferite, angajatorul are dreptul la un număr de reduceri. Este decisiv, în mod special, statutul de angajat şi modalitatea de angajare. 


(  GOTOT-in/GOTOT-out (sistemul de gestionare a forţei de muncă transfrontaliere)


Baza de date privind locurile de muncă transfrontaliere colectează toate informaţiile cu privire la lucrătorii străini primiţi (GOTOT-in) şi lucrătorii care pleacă prin detaşare (GOTOT-out). Înainte ca acest sistem să fi fost introdus, informaţiile disponibile existau doar pe formulare de hârtie, documentele erau păstrate o anumită perioadă şi informaţiile erau diseminate către diferite instituţii. Acum, baza de date colectează toate informaţiile şi poate fi consultată de către serviciile de inspecţie ale Oficiului Naţional de Securitate Socială, FPS
-ul pentru securitate socială, FPS-ul pentru ocuparea forţei de muncă şi pentru dialogul social şi ale Oficiului Naţional de Ocuparea a Forţei de Muncă (RVA). Baza de date GOTOT-out este o aplicaţie de procesare, complet automată, a cererilor de detaşare a lucrătorilor care, în mod obişnuit  îşi desfăşoară activitatea în Belgia. Un muncitor poate obţine formularul de detaşare E101 printr-o procedură rapidă şi simplificată on-line, instituţiile de asistenţă socială pot acorda mai mult timp dosarelor care necesită o atenţie specială şi lucrătorii se bucură de un grad sporit de legalitate printr-o procesare mai rapidă a solicitărilor lor.


( Notificarea riscurilor sociale

Notificarea electronică a riscurilor sociale trebuie să fie executată atunci când un risc social poate conduce la prestaţii legate de starea de graviditate, la prestaţiile pentru accidente de muncă sau de boli profesionale, ajutoare de şomaj, venitul garantat sau subvenţii salariale. De îndată ce apar aceste riscuri sociale, angajatorul, persoana asigurată sau reprezentantul său trebuie să informeze instituţiile de securitate socială. După aceea, angajatorului i se poate cere să prezinte date suplimentare. Notificarea poat fi trimisă prin intermediul portalului web pentru asigurări sociale, prin FTP (File Transfer Protocol, în caz de transfer mare de date) sau prin intermediul unui formular de hârtie.


(  Notificarea şomajului temporar

Notificarea pentru şomaj este posibilă pentru acei angajatori care sunt în posesia unui nume de utilizator - ID şi o parolă pentru portalul web de asigurări sociale. Această notificare este combinată cu o "carte de validare", electronică. Aplicaţia permite acestor angajatori să îşi îndeplinească obligaţia de notificare a şomajului temporar (pentru motive economice, vreme rea, din motive tehnice, şi motive economice în construcţii) la Oficiul Naţional de muncă şi să păstreze o carte de validare electronică. Datele permit Oficiului Naţional de Ocupare a Forţei de Muncă să verifice legalitatea şomajului temporar. În cazul în care se înregistrează erori, acest lucru este imediat semnalat angajatorului, cu menţiunea ca anumite informaţii din notificare nu se verifică. 


Portalul privind asigurările sociale - https://www.socialsecurity.be/ conţine toate informaţiile de mai sus şi multe alte aplicaţii (registrul de pensii, registrul de personal, registrul de concedii, cartea de validare, registrul angajaţilor, site-ul de notificare a condiţiilor de lucru privind siguranţa şi igiena, notificarea locurilor de muncă temporare sau mobile, notificarea lucrărilor de înlăturare a azbestului, lucrările într-un mediu cu presiune mare sau lucrări de sablare).


Acest mare proiect de simplificare administrativă a fost foarte benefic în lupta împotriva muncii nedeclarate şi a fraudei sociale. Aplicaţiile de e-guvernare dau certitudinea că există o identificare unică a fiecărui cetăţean şi fiecare companie. Anumite fapte sunt imediat sau chiar în prealabil declarate autorităţilor competente şi există o garanţie că aceleaşi informaţii sunt utilizate pentru calcularea atât a contribuţiilor cât şi a beneficiilor. Accesul actorilor responsabili cu atribuirea de drepturi la datele referitoare la drepturile în alte ramuri de asigurări sociale este privit ca un instrument bun pentru evitarea concursului de beneficii. În cele din urmă accesul public la informaţii cu privire la datoriile sociale ale întreprinderilor este o funcţie avantajoasă de avertizare, în special în construcţii unde se aplică sistemul de răspundere comună şi obligaţia de deducere pentru beneficiari şi pentru ceilalţi contractanţi. Cel mai mare avantaj al aplicaţiilor este faptul că acestea cresc baza de informare pentru serviciile de inspecţie şi devine mai uşor să cunoască şi să controleze situaţia companiilor şi a lucrătorilor.

Nu toate propunerile de simplificare administrativă sunt salutate călduros de către cei implicaţi în acest domeniu. O propunere recentă a unui secretar de stat pentru simplificare administrativă de înlocuire a sistemului de înregistrare a priori de contractori, printr-un sistem în care toţi antreprenorii sunt înregistraţi automat, cu posibila sancţiune de anulare a licenţei în cazul în care se constată anumite nereguli, a fost primită cu mai puţin entuziasm. Majoritatea au considerat acest sistem propus  o întoarcere la stările trecute şi deschiderea uşilor pentru abuzuri.


2. Perfecţionarea controlului şi a punerii în aplicare a legilor şi normelor în vigoare

Toate părţile implicate sunt de acord că instrumentele juridice de combatere a muncii nedeclarate sunt suficiente şi că serviciile de inspecţie implicate, în general, funcţionează foarte bine şi că unii dintre ei chiar afişează un entuziasm şi dinamism debordant, în special în domeniul luptei împotriva fraudei din partea companiilor străine. În timpul inspecţiilor şi în desfăşurarea activităţilor specifice de aplicare a normelor factorii respectivi se confruntă cu mai multe probleme juridice şi practice, nu în ultimul rând, ca urmare a globalizării sau internaţionalizării forţei de muncă. Mai mult decât atât, o mulţime de cazuri nu sunt aduse în faţa instanţelor din cauza lipsei de personal specializat în dreptul muncii (procuror în domeniul social) sau pur şi simplu din cauza altor priorităţi. Cu toate acestea unele schimbări fundamentale au avut loc începând din 2003 în activitatea de control şi de punere în aplicare a cadrului normativ.


Punctul de plecare l-a constituit înfiinţarea, prin Legea din 3 mai 2003, a "Consiliului Federal şi a Comitetului Federal de Coordonare pentru lupta împotriva muncii ilegale şi a fraudei sociale" precum şi a structurilor districtuale. Scopul a fost de a da un nou impuls coordonării şi cooperării între serviciile de inspecţie şi administraţiile implicate în lupta împotriva muncii ilegale şi a fraudei sociale. În această lege, munca la negru şi frauda socială sunt definite ca orice încălcare a legislaţiei privind asigurările sociale, aflate în competenţa guvernului federal. Politica cu privire la combaterea fraudei sociale şi a muncii ilegale este stabilită de către Consiliul de Miniştri, compus din miniştrii de resort. Consiliul Federal trebuie să pună în aplicare această politică şi este compus din înalţi funcţionari din toate instituţiile implicate, cum ar fi FPS-ul pentru Ocuparea Forţei de Muncă, Dialog şi Afaceri Sociale, FPS-ul pentru asigurări sociale, serviciile de inspecţie ale Oficiului Naţional de Securitate Socială, serviciile de inspecţie ale Biroului Naţional pentru Ocuparea Forţei de Muncă, dar, de asemenea, reprezentanţi ai Parchetului, poliţiei federale, FPS-ului pentru finanţe publice, secretarul Consiliului Naţional al Muncii şi coordonatorul general al Comitetului Federal de Coordonare pentru combaterea muncii ilegale şi a fraudei sociale. Consiliul Federal trebuie să acorde o atenţie deosebită coordonării acţiunilor diferitelor instituţii publice implicate în lupta împotriva muncii ilegale şi a fraudei sociale şi stimulării activităţii diferitelor servicii şi instituţii publice. Comitetul Federal de Coordonare este ramura executivă a noii instituţii şi este, de asemenea, compus din reprezentanţi ai diferitelor instituţii şi servicii implicate, sub supravegherea unui coordonator general. Comitetul trebuie să pună în aplicare orientările Consiliului Federal, stabileşte orientări pentru structurile districtuale, coordonează activităţile serviciilor de inspecţie implicate în structurile districtuale, pregăteşte activităţile Consiliului Federal, oferă sprijinul necesar administraţiilor implicate şi serviciilor de inspecţie, desfăşoară acţiuni de prevenţie, la nivel federal, coordonează informarea, pregătirea profesională şi documentarea serviciilor de inspecţie şi a structurilor districtuale şi realizează studii cu privire la munca ilegală şi frauda socială. Alături de Consiliul Federal şi Comitetul de Coordonare, Legea stabileşte înfiinţarea "structurilor districtuale", compuse din reprezentanţi ai administraţiilor menţionate şi reprezentanţi ai Parchetului, ai poliţiei federale, la nivel local. Ca filiale locale operaţionale au obligaţia de a pune în aplicare orientările generale stabilite de către Comitetul de Coordonare, de a realiza informarea şi pregătirea profesională a personalului din serviciile locale şi de a evalua rezultatele acţiunilor comune ale serviciilor de inspecţie. O altă entitate nou introdus este Comitetul de parteneriat, care vizează pregătirea acordurilor de parteneriat între miniştrii de resort şi organizaţiile profesionale.


Atribuţiile Comitetului de Coordonare au fost criticate ca fiind prea vagi, că "punerea în aplicare a politicii de către Consiliul de Miniştri" nu este o atribuţie bine definită. Din cauza conflictelor interne, a unor probleme practice şi de planificare nerealistă, fără strategii predefinite, rezultatele păreau a fi aproape inexistente. Fără a aduce atingere acestui eşafodaj instituţional, înfiinţarea unei noi instituţii de coordonare este încă văzută ca o iniţiativă necesară şi eficientă, dar atribuţiile acesteia ar trebui să fie definite mai precis şi să se refere doar la susţinerea serviciilor existente, de exemplu, prin colectarea de know-how, realizarea de cercetări şi de studii specifice, crearea de noi instrumente şi metode şi elaborare a suportului informatic, fără a se implica în competenţele structurilor existente. Structurile districtuale joacă un rol foarte important, deoarece acestea reunesc toţi actorii locali şi conlucrează pentru rezolvarea  problemele reale apărute în domeniu.


Se analizează şi constituirea  unei noi instituţii ca succesor al Comitetului Federal de Coordonare, care să dispună de personal propriu (comparativ cu situaţia anterioară în care personalul era detaşat de la instituţiile implicate), sub conducerea unui manager public aflat în subordinea directă a ministrului pentru muncă şi probleme sociale. Iniţial această nouă instituţie şi-a început activitatea, în 2007, ca un centru de suport şi know-how, fiind ulterior transformată în direcţie a ministerului de resort. 


Deschiderea frontierelor pentru toţi lucrătorii din Zona Economică Europeană a fost considerată drept un remediu pentru muncă nedeclarată. Problematica se concentra, în noile condiţii, pe probleme de recrutare de lucrători calificaţi. Prin urmare, angajatorii din construcţii au salutat libera circulaţie a lucrătorilor din noile state membre ale UE. Cu toate acestea, la 1 ianuarie 2006 Belgia, iniţial, a menţinut măsurile tranzitorii de restricţionare a circulaţiei forţei de muncă, până la introducerea de noi instrumente de combatere a muncii nedeclarate şi a fraudei sociale (ca notificarea pentru lucrătorii detaşaţi sau cei independenţi, răspunderea solidară, consolidarea inspecţiilor, etc). Pentru o serie de profesii deficitare, cererea pentru un permis de muncă a fost simplificată şi dura doar aproximativ 5 zile pentru a obţine permisul. La 19 aprilie 2006, ministrul flamand al muncii şi partenerii sociali au convenit asupra unei liste de 113 de profesii deficitare. 


Noul context creat de perspectivele liberalizării circulaţiei forţei de muncă a determinat luarea de noi măsuri din partea guvernului belgian. Acest set de noi măsuri s-a numit Proiectul LIMOSA, un sistem electronic de monitorizare şi control a tuturor formelor de angajare în muncă a lucrătorilor străini. Constă într-un singur punct de contact pentru lucrătorii veniţi din străinătate prin notificare prealabilă de către toţi lucrătorii detaşaţi şi persoanele care desfăşoară activităţi independente (ei trebuie să declare activitatea lor înainte de a o începe). Măsura conţine, de asemenea, o obligaţie de notificare din partea end-user/beneficiari şi de lansare a cererilor de permise de lucru, licenţe, de stabilirea a domiciliului şi de permise de şedere. Toate acestea formează o bază centrală de date cu toate informaţiile privind activităţile desfăşurate de cetăţeni străini şi, astfel, un nou instrument ideal pentru toate serviciile de inspecţie; în acelaşi timp, constituie o simplificare considerabilă a mediului de afaceri. Cadrul de reglementare LIMOSA a fost aprobat de către Consiliul de Miniştri din 28 aprilie 2006. 


S-au dezvoltat şi alte instrumente:


( Baza de date OASIS (“Organisation Anti-fraude de Services d’Inspection”)


OASIS este o bază de date care a fost creată în cadrul unui proiect comun al serviciilor de inspecţie din partea FPS-ului pentru Ocuparea Forţei de Muncă, Dialog şi Protecţie Socială, a FPS-ului pentru Asigurări Sociale, a Oficiului Naţional pentru Asigurări Sociale şi a Oficiului Naţional pentru Ocuparea Forţei de Muncă (cei 4 actori principali în lupta anti-fraudă). Scopul principal este de a permite serviciilor de inspecţie socială executarea de controale orientate spre obiective şi efectuarea de analize asupra datelor legate de diferitele sectoare de asigurări sociale. Cu alte cuvinte, un instrument creat pentru a detecta şi analiza scenariile de fraudă. Analizele asupra diferitelor date poate duce la descoperirea de indicii privind posibile fraude. De exemplu, în cazul în care cifra de afaceri a unei societăţi creşte, numărul de angajaţi scade şi, în acelaşi timp, există o creştere a datoriilor sociale, acest lucru poate indica o fraudă. Acelaşi raţionament poate fi făcut pentru falimentele succesive, nedeclararea salariilor sau detaşările frauduloase. OASIS a fost, la început, orientat doar spre sectorul construcţiilor, ca sectorul cel mai vulnerabil pentru fraude iar prioritatea a fost  detectarea fraudei cu privire la şomajul temporar. În cazul în care un scenariu de fraudă este suspectat, inspectorul poate demara un studiu de cercetare chiar la nivelul unui muncitor individual şi nu neapărat la nivel de companie.


( Baza de date GENESIS (Gathering Evidences from National Enquiries for Social Inspection Services)

GENESIS este o bază de date care cuprinde 2 module: primul este o combinaţie de date de la vizitele de control ale diferitelor servicii de inspecţie prin filtrarea tuturor datelor din fişierele de pe calculator pe criteriul zilei de desfăşurare a controlului, al doilea este un modul de a perfecţiona controalele prin combinarea tuturor datelor care se actualizează zi de zi, cum ar fi adresa oficială a unei companii sau datele din baza Dimona. Acesta reprezintă registrul sintetic al tuturor controalelor efectuate sau în aşteptare ale serviciilor de inspecţie din partea FPS-ului pentru Ocuparea Forţei de Muncă, Dialog şi Protecţie Socială, FPS-ului pentru Asigurări Sociale, Oficiul Naţional de Asigurări Sociale şi Oficiul Naţional de Ocuparea Forţei de Muncă (cei 4 actori principali).

Numărul tot mai mare de instrumente de control poate provoca noi probleme. Datorită faptului că se multiplică volumul de activităţi de birou, inspectorii întâmpină uneori dificultăţi în efectuarea controalelor propriu-zise. Există un risc clar ca ei să petreacă prea mult timp în spatele calculatorului şi să nu găsească timp pentru a efectua controale regulate.


Sancţionarea fraudei sociale a fost, de asemenea, subiect de analiză. De multe ori cazurile nu sunt aduse în instanţă din cauza lipsei de personal specializat în dreptul muncii (procuror în domeniul social) sau, pur şi simplu, din cauza stabilirii unor priorităţi neinspirate, situaţii în care se recurge, în cele mai multe cazuri, la avertismente, regularizări, compensări sau amenzi. În domeniul fraudei sociale s-a remarcat o tendinţă clară de depenalizare, de renunţare la aplicarea de penalităţi. Consiliului Ministerial de la Gembloux a remarcat această stare de fapt şi a luat în discuţie propunerea de măsuri cu privire la modificarea legislaţiei cu caracter penal din domeniul social. În 2001 s-a înfiinţat un comitet asupra dreptului penal în domeniul social (format din reprezentanţi ai administraţiilor, sistemului judiciar, ai lumii academice şi ai guvernului) care au trecut la cercetarea anumitor subiecte: "controlul asupra legilor din domeniul social", "încălcări şi sancţiuni", "depenalizarea şi dezincriminarea", "aplicarea sancţiunilor penale şi administrative în dreptul social","nevoile logistice pentru aplicarea sancţiunilor penale şi administrative în domeniul dreptului social" şi "îmbunătăţirea cooperării internaţionale". După Gembloux, miniştrii de resort au decis următoarea prioritizare pentru urmărirea penală a fraudelor sociale: (1) angajarea de forţă de muncă nedeclarată de mai mult de 5 persoane, (2) angajarea de minim 3 lucrători străini, fără autorizaţiile necesare, (3) exploatarea victimelor traficului de fiinţe umane, (4) accidente grave la locul de muncă şi boli cauzate de nerespectarea legislaţiei privind sănătatea şi siguranţa la locul de muncă şi (5) împiedicare efectuării controalelor de către serviciile de inspecţie socială.


La 15 ianuarie 2005, Parlamentul a luat în dezbatere o nouă propunere de lege în ceea ce priveşte diferite dispoziţii de drept penal aplicabile unor cauze legate de asigurările sociale. Acestea se referă, în principal, la două aspecte. Prima introduce camere specializate în cadrul instanţelor penale (de primă instanţă şi de apel), care se ocupă exclusiv cu încălcări ale legislaţiei referitoare la asigurările sociale. Aceste camere de judecată erau menite să conducă la sporirea eficienţei în urmărirea penală a infracţiunilor din acest domeniu. Cealaltă componentă vizează instituirea unei acţiuni juridice speciale (civile), care se judecă la secţia pentru conflicte de muncă, ca un instrument pentru o sancţionare alternativă a infracţiunilor sociale penale. Această acţiune legală va avea loc în cazul în care toţi angajaţii unei companii sunt în cauză şi urmărirea penală nu este necesară. 


Au fost întreprinse mai multe iniţiative în lupta împotriva auto-angajării fictive (PFA fictiv). S-a analizat stabilirea unui termen de maximum 3 ani de reducere a contribuţiilor de asigurări sociale pentru desfăşurarea de activităţi independente parţiale, excluderea din sectorul construcţiilor a companiilor scutite de TVA şi o interdicţie pentru anumiţi beneficiari de prestaţii sociale de a se angaja în muncă independentă parţială. Deşi problema era puternic legată de modul de abordare a angajamentelor false independente din alte ţări ale UE, s-a considerat că trebuie să fie mai întâi abordate cazurile din Belgia pentru clarificarea distincţiei dintre lucrători şi lucrătorii independenţi. În acest context, Consiliul de Miniştri a aprobat la data de 24 mai 2006 o nouă propunere de Lege privind natura relaţiilor de muncă. Principiul de bază al legii este că părţile sunt libere să aleagă natura relaţiei lor. Dar legea introduce criterii juridice şi socio-economice de evaluare a unei relaţii de muncă. Dacă reglementările anterioare aveau o aplicabilitate unitară în toate sectoarele, prin noua lege pot fi introduse criterii specifice fiecărui sector. S-a constituit o comisie pentru a evalua criteriile socio-economice specifice sectorului, propunere pe care o înaintează spre aprobare miniştrilor de resort. Această Comisie trebuie să se pronunţe (cu soluţii obligatorii) în cazuri individuale, dacă părţile solicită clarificări cu privire la relaţiile lor de muncă.


În cele din urmă, ar trebui să fie menţionat Proiectul de lege al Ministerului Muncii privind răspunderea comună. Răspunderea comună nu se va aplica numai în construcţii, ci în toate sectoarele şi introduce, astfel, un sistem general de răspundere comună pentru beneficiari şi (sub) contractori. Răspunderea pentru obligaţiile sociale include toate sumele la care lucrătorii au dreptul în conformitate cu contractul de muncă, contribuţiile la Fondul pentru Protecţie Socială (FBZ) şi toate plăţile pe care angajatorul le datorează instituţiilor de asigurări sociale. Răspunderea este sub forma unui sistem în cascadă, ceea ce înseamnă că fiecare entitate (juridică) implicată este răspunzătoare pentru întreaga sumă care reprezintă datoriile la sistemul de asigurări sociale, în cazul în care 1) toţi sau unul dintre ei au fost condamnaţi pentru angajarea ilegală de lucrători străini, pentru fraudă într-o cauză de muncă nedeclarată sau de asigurări sociale, (2) au fost înregistrate încălcări sociale de către serviciile de inspecţie socială şi (3), ei sau unul dintre ei nu ştia, la încheierea acordului, sau trebuia să ştie că preţurile scăzute sunt determinate de nerespectarea obligaţiilor decurgând din legislaţia socială. 


3. Creşterea gradului de conştientizare şi implicare a partenerilor sociali

Componenta de conştientizare este formată din mai multe campanii de sensibilizare prin mass-media sau prin distribuirea de broşuri, pliante, etc. Mass-media prezintă frecvent controalele la scară largă ale diferitelor servicii de inspecţie şi acest lucru are un efect de descurajare a fraudei. Participarea instituţiilor implicate şi a serviciilor de inspecţie în grupuri de cercetare, grupuri de dezbateri academice sau la seminarii şi conferinţe este un alt mod de a răspândi mesajul. Guvernul difuzează în mod regulat pliante noi cu privire la efectele negative şi măsurile de sancţionare a muncii nedeclarate şi a fraudei sociale. 


Prin Legea din 03 mai 2003, menţionată mai sus, a fost înfiinţat un Comitet de parteneriat. Comitetul trebuie să pregătească acorduri de parteneriat între organizaţiile guvernamentale şi cele profesionale. Scopul este de a implica sectoarele interesate în cele trei faze ale luptei împotriva muncii nedeclarate: prevenirea, depistarea şi sancţionarea. A fost elaborat un model pentru acordurile de parteneriat şi de procedură. Rezultatele acestui experiment au fost limitate la regiunea Anvers si la un sub-sector al construcţiilor. Un alt parteneriat a fost încheiat între ministrul de resort şi Confederaţia constructorilor. Ministrul a fost de acord cu realizarea mai multor controale în afara orelor normale de lucru, în special în zilele de sâmbătă, pe tot teritoriul naţional şi în toate sectoarele şi ramurile construcţiilor. Confederaţia a fost de acord să se realizeze o campanie de informare şi sensibilizare în rândul membrilor săi şi cu promovarea transparenţei şi publicităţii pe site-uri ale sectorului de construcţii prin stimularea membrilor de a pune numele şi alte date importante ale companiei pe un loc vizibil pe site.


Constituirea, în 2001, a "Pool-ului din construcţii", la Anvers, este o iniţiativă locală a partenerilor sociali care vizează încadrarea în muncă a anumitor grupuri de risc. Lucrătorii sunt sprijiniţi printr-un proces de pregătire şi formarea profesională finanţat de sectorul respectiv din oraşul Anvers, spre ocuparea unui loc de muncă. Este o iniţiativă bună pentru combaterea muncii nedeclarate, întrucât aceste grupuri de risc de lucrători străini au tendinţa de a apela la metode frauduloase. Proiecte similare sunt iniţiate şi în alte oraşe belgiene.


Sindicatele încearcă să lucreze prin plasarea de "antene" în comunităţile de lucrători străini (şantiere, biserici, unităţi de cazare). Sunt distribuite pliante (în special în poloneză), cu informaţii utile pentru lucrători. Ei sunt informaţi despre legislaţia privind salariul minim şi alte condiţii de muncă. 


Un Task force special privind concurenţa neloială în cadrul Comitetului mixt din sectorul construcţiilor se concentrează asupra migraţiei neloiale a forţei de muncă, a utilităţii cardurilor şi  a permiselor de muncă, importanţa pregătirii profesionale pentru cei aflaţi în căutarea unui loc de muncă, asupra limitelor unui loc de muncă independent. Confederaţia constructorilor a publicat un raport de progres privind Planul de acţiune împotriva muncii nedeclarate, în 2005, cu o privire de ansamblu asupra măsurilor luate şi a măsurilor care trebuie luate (de exemplu, cum se fac investiţii de renovare de către persoane fizice deductibile fiscal, prin intermediul facturilor, o mai mare flexibilitate în ceea ce priveşte organizarea timpului de muncă). 
4. Bunele practici

( În legătură cu e-guvernarea Belgia este un bun exemplu şi o sursă valoroasă de inspiraţie în UE. Portalul web referitor la securitatea socială este un instrument uşor de utilizat pentru persoanele asigurate, pentru întreprinderi şi pentru autorităţi. Proiectului general de e-guvernare a fost nominalizat drept unul dintre cele cinci "cele mai bune practici" în categoria "European, Central and Local Government eCo-operation and Public eServices". Ca rezultat al acestui proiect toate conceptele, procedurile şi instrucţiunile administrative au fost standardizate în toate sectoarele de asigurări sociale. Cele aproximativ 170 de tipuri de certificate de hârtie pe care persoanele asigurate social sau angajatorii lor trebuiau să le obţină de la o instituţie de securitate socială, numai pentru a se muta la o altă instituţie de securitate socială, au fost înlocuite de mesaje electronice. În 2002, 243 milioane de schimburi de date au avut loc între instituţiile de securitate socială. Aproximativ 50 tipuri de formulare de declaraţii de asigurări sociale au fost eliminate iar numărul de documente a fost redus cu două treimi. Numeroase declaraţii pot fi acum introduse direct, pe cale electronică în pachete de administrare de personal prin intermediul portalului de securitate socială, de exemplu, declararea imediată a angajării în muncă şi a încetării activităţii (DIMONA, preluat de către Ţările de Jos), şi declaraţia trimestrială a Oficiului Naţional de Securitate Socială. Un număr tot mai mare de drepturi de asigurări sociale sunt acordate imediat fără declaraţii administrative ale persoanelor asigurate sau ale angajatorilor.


( Un alt instrument demn de menţionat este baza de date GOTOT care colectează toate informaţiile cu privire la lucrătorii străini. Acest lucru ar putea fi un instrument foarte util de introdus în fiecare ţară a Uniunii Europene, cu scopul de a face posibil pentru diferite administraţii naţionale accesarea  bazelor de date GOTOT ale altor state membre şi, astfel, realizarea unei mai bune cunoaşteri a societăţilor şi a lucrătorilor străini. La nivelul UE s-a manifestat deja interesul pentru introducerea ca o normă generală a bazei de date GOTOT.


( Introducerea unei instituţii umbrelă pentru toate serviciile de inspecţie implicate în lupta împotriva muncii nedeclarate şi a fraudei sociale este de recomandat. Dar competenţele unei astfel de instituţii situată peste alte instituţii de control ar trebui să fie bine şi clar definite pentru a evita diminuarea competenţelor instituţiilor coordonate. Elaborarea de ghiduri practice pentru inspectorii sociali cu privire la modul de a efectua controlul companiilor şi al lucrătorilor străini este o cerinţă specifică de "bune practici" pentru a îmbunătăţi eficienţa controalelor.


( Aproape toţi actorii implicaţi sunt în favoarea introducerii unui sistem de răspundere solidară pentru beneficiari şi antreprenori la nivel european. Introducerea unui "Europol social" a fost reiterată şi astfel se impune necesitatea unei iniţiative europene referitoare la cooperarea administrativă mai bună între statele membre.

GERMANIA

Potrivit legislaţiei germane, în esenţă, munca nedeclarată este:

· O încălcare a dreptului la securitate socială;

· O încălcare a legislaţiei fiscale;

· O încălcare a obligaţiei de a notifica agenţia de ocupare a forţei de muncă;

· O încălcare a Codului industrial (GewO);

· O încălcare a regulamentului meseriilor (OMS);

Activităţile membrilor de familiei sau ale partenerilor, ca o favoare în sensul unui ajutor dat vecinilor sau familiei nu sunt considerate drept muncă nedeclarate, dacă acestea nu sunt realizate pentru obţinerea unui profit.


Iată numai câteva exemple de cadre de realizare a muncii nedeclarate în sectorul  construcţiilor din Germania:


• "Companiile cutie-poştală" în străinătate


În ultimii ani s-a dezvoltat o adevărată industrie de servicii în Europa de Vest şi, totodată, în Europa de Est, care oferă înfiinţarea, înregistrarea şi gestionarea unor societăţi fantomă. Firmele de construcţii astfel înfiinţate în Marea Britanie, Portugalia sau în Europa de Est "detaşează/transferă" lucrători în Germania, pentru care impozitele şi contribuţiile de asigurări sociale se presupune că sunt plătite în propriile lor ţări. Adesea, aceste  practici sunt o chestiune de crimă organizată care a fost combătută ineficient anterior. Informaţiile cu privire la afacerile legate de detaşări/transferuri este necesar să fie investigate si verificate de către Departamentul de Control Financiar al Muncii Ilegale, căruia trebuie să i se acorde asistenţa juridică şi administrativă necesară. În momentul de faţă s-a realizat îmbunătăţirea cooperării internaţionale şi accelerarea schimbul de informaţii cu instituţii de profil din străinătate.


• "Firme paravan" şi "Check cashers"


Aşa-numitele "firme paravan" sunt firme fictive. Ei emit facturi fictive de servicii de subcontractant care, în realitate, nu sunt efectuate, cu care societatea principală susţine creşterea cheltuielilor curente şi reduce astfel volumul plăţilor de impozite pe vânzări. În momentul în care frauda este descoperită de către Oficiul Fiscal, firma fictivă este, de regulă, dizolvată. În acelaşi timp, plăţile efectuate de compania principală către firmele fictive sunt colectate de către aşa-numitele "check-cashers", şi se întorc astfel, în numerar, după deducerea comisioanelor.


• "Înregistrări contabile cu dublă intrare"


Pentru încălcarea, în scop evazionist, a salariului minim garantat, care se acordă la 160 de ore lucrate într-o lună, înregistrarea care se face în cărţile de muncă, se lucrează, în realitate, 200 de ore, fără plată pentru cele 40 de ore suplimentare, şi se face numai o înregistrare a acestor ore într-un al doilea registru contabil, fără plăţile corespunzătoare la Fondul Social European, la asigurările sociale sau a impozitelor pentru aceste ore suplimentare de lucru.

( 
• "Autorizări de debitare directă pentru conturile de salarizare"


La încheierea contractului în ţările lor de origine, muncitorii sunt obligaţi printr-un acord colateral (separat) să acorde societăţilor angajatoare autorizaţia de debitare directă a conturilor lor de salarii. Ulterior, părţi din salariile lucrătorilor sunt apoi deduse. În ciuda aderarării formale la principiul respectării salariului minim general aplicabil, iniţial  transferat către contul de salarii, salariile plătite efectiv, în acest mod înşelător, sunt mult mai mici.


• "Obţinerea abuzivă a indemnizaţiilor de asigurări sociale"


Beneficiarii de indemnizaţii sociale pot lucra suplimentar numai un anumit număr de ore şi pot câştiga numai o anumită sumă suplimentară. În cazul în care suma specificată este depăşită, suma în exces se plăteşte în raport cu indemnizaţia socială. În caz de abuz, numai activitatea desfăşurată în condiţiile general aplicabile este înregistrată, chiar dacă un angajat funcţionează de fapt mai multe ore şi, de multe ori, sub salariul minim.
Spre exemplu, angajaţii printr-un acord colectiv pentru unele activităţi uşoare, care nu pot obţine un salariu din aceste activităţi care să le asigure un standard minim de trai, beneficiază de indemnizaţii sociale extinse până la suma la care au dreptul legal. Ei lucrează pentru salarii mici (chiar şi până la 48 de ore, timpul legal de lucru) şi încă mai au nevoie de ajutorul de şomaj pentru a câştiga un salariu minim decent. Întrucât, de facto, veniturile mixte sunt plătite din taxele pentru indemnizaţiile de şomaj acest lucru duce, în practică, la o reducere a plăţilor pentru asigurări sociale.


• "Munca fără un contract "real"


Astfel de lucrări de construcţii pot fi organizate pentru o mare varietate de motive şi pot avea cele mai diferite forme:


• munca suplimentară a unor angajaţi care lucrează în cadrul acordurilor salariale colective în situaţii speciale de afaceri, cu personalul principal sistematic şi continuu redus, care nu este declarată sau este declarată la o valoare mai mică;


• activitatea comparată cu a altor angajaţi, care desfăşoară o altă activitate, mai puţin importanta si mai prost plătită, etc. 


Activitatea de prevenire, depistare şi sancţionare a muncii nedeclarate se desfăşoară pe baza aplicării riguroase a unui set de norme legislative în cadrul căruia se remarcă:


( Legea cu privire la condiţiile obligatorii de muncă pentru serviciile   transnaţionale (26 februarie 1996), cu următoarele capitole principale:

· "Condiţiile obligatorii de muncă în industria construcţiilor" - reglementează punerea în aplicare a acordurilor colective general aplicabile asupra drepturilor salariale la nivelul industriei principale şi secundare din construcţii şi condiţiile de muncă în cazul detaşării lucrătorilor, respectându-se astfel plafoanele minime de salarizare, inclusiv a orelor suplimentare de lucru precum şi normele privind concediile plătite;

·  "Răspunderea civilă generală a Antreprenorului" - reglementează includerea subcontractorilor în sfera generală de responsabilităţi a antreprenorului general;

· "Inspecţii" - reglementează procesul de inspecţie derulat de către autorităţile de control vamal;

· "Cerinţele de notificare" - reglementează procesul de înregistrare a salariaţilor detaşaţi în construcţii, inclusiv şantierele de construcţii şi factorii responsabili de pe şantier;

· Stabileşte persoanele care au obligaţia de a prezenta notificările oficiale;

· Dispoziţii administrative finale. 

( Legea pentru prevenirea muncii ilegale în construcţii (06 septembrie 2001) – introduce o răspundere a antreprenorului în numele subcontractorilor. Contractorul general trebuie să reţină periodic 15% din taxele subcontractorului şi să le depună la Biroul Fiscal. 


( Legea cu privire la respectarea contractelor colective de muncă (01 august 2002). Potrivit acestei legi, autorităţile abilitate să atribuie contracte publice sunt obligate să atribuie contractele de construcţii numai acelor companii care îşi bazează estimările costurilor pe tarifele proprii şi cele ale subcontractanţiilor lor. Astfel, sunt facilitate controalele desfăşurate de autoritatea abilitată cu atribuirea contractului. 


În general, toate eforturile de a limita munca nedeclarată sau de a o transforma în muncă declarată în construcţii încep cu îmbunătăţirea controalelor autorităţilor de stat şi consolidarea sancţiunilor. Pe lângă acestea se mai pot practica şi unele stimulente pentru evitarea muncii nedeclarate, precum: 

· Introducerea unei rate reduse a taxei pe valoarea adăugată pentru serviciile din construcţii;

· Deductibilitatea fiscală mai largă a taxelor din construcţii în cazul proprietăţilor rezidenţiale ocupate de proprietari;

· Pe termen mediu şi lung, scăderea costurilor salariale suplimentare.


Eforturile reciproce ale partenerilor sociali sunt frecvent concretizate în acorduri şi alianţe între constructori şi managementul din industria construcţiilor, printre care se pot menţiona:

- Declaraţia de la Berlin a partenerilor sociali în construcţii pentru combaterea muncii ilegale (19 aprilie 2000). Declaraţia a făcut următoarele recomandări: perfecţionarea, în continuare, a cardului social de identificare prin înglobarea unui cip de securitate, care trebuie să fie purtat la fiecare loc de muncă pe şantierele de construcţii; stabilirea unei cooperări pentru schimbul de informaţii între Biroul Federal pentru Ocuparea Forţei de Muncă, Autoritatea Vamală, institutele de cercetare în domeniul protecţiei sociale şi instituţiile de administrare a Fondul de concedii plătite şi plăţilor compensatorii; îmbunătăţirea controalelor pe şantierele de construcţii prin intermediul unei mai bune valorificări a datelor; introducerea unei proceduri generale de deducere fiscală pentru contractanţii principali;
- Declaraţia comună privind aplicarea şi controlul aplicării salariilor minime în industria construcţiilor (29 octombrie 2003);

- Declaraţia de alianţă a coaliţiei de acţiune împotriva muncii nedeclarate şi a angajării ilegale în construcţii (13 septembrie 2004). Alianţa de acţiune formată din Ministerului Federal de Finanţe şi trei parteneri de negociere colectivă au stabilit următoarele obiective: creşterea gradului de conştientizare generală cu privire la consecinţele negative ale ocupării ilegale şi nedeclarate a forţei de muncă în industria construcţiilor; promovarea concurenţei loiale, în condiţii egale, în loc de concurenţă prin preţuri foarte mici şi alte practici ilegale; plata impozitelor şi a contribuţiilor la asigurările sociale şi la fondurile sociale, în conformitate cu normele în vigoare; respectarea nivelului minim de salarii şi cerinţele fondului social; fermitate în lupta împotriva muncii nedeclarate.


Au fost convenite următoarele măsuri:


( Consolidarea activităţii de informare a publicului;


( Îmbunătăţirea fluxului local de informaţii între diferitele organizaţii şi Departamentul de Control Financiar; 


( Stimularea constituirii de asociaţii regionale;


( Constituirea unui grup de lucru la nivel federal;


( Intensificarea inspecţiilor Ministerului Federal al Finanţelor, pe şantierele de construcţii, în special înainte de începutul şi sfârşitul orelor normale de lucru, precum şi la sfârşit de săptămână şi demascarea formelor ascundere a profitului realizat prin muncă nedeclarată.


În cadrul Acordului cu privire la lupta comună împotriva muncii ilegale şi nedeclarate (29 iulie 2005) partenerii sociali au convenit următoarele măsuri concrete şi iniţiative legislative: extinderea anchetei asupra fondurilor sociale din industria construcţiilor prin investigaţii în străinătate ale autorităţilor fiscale; activităţile preliminare pentru măsuri proactive la nivelul Departamentului de Control financiar al muncii ilegale ar trebui să fie îmbunătăţite prin formarea de organizaţii regionale de acţiune; tipizarea formularelor de raportare utilizate în notificarea suspiciunii de muncă nedeclarată; obligaţia de a realiza şi a prezenta acte de identitate, sau un card de lucrător, lucrările de construcţii să fie stabilită prin lege.

Guvernul federal a introdus noi reglementări privind slujbele part-time sau pe termen scurt, generic cunoscute sub numele „mini-job”. Legislaţia prevede exceptarea persoanelor cu un nivel salarial stabilit prin lege la maximum 400 Euro/lunar de la plata contribuţiilor sociale, cu scopul declarat al stimulării forţei de muncă în sectorul cu salarii mici şi de combatere a muncii nedeclarate. 

Autoritatea de stat responsabilă cu administrarea sectorului „mini-jobs” precum şi cu colectarea contribuţiilor angajaţiilor este Centrul Mini-Job („Minijob- Zentrale”)
.

Măsurile speciale pentru angajaţii part-time prevăd scutirea acestora de la plata contribuţiilor de sănătate, pensie şi şomaj, per total de la plata contribuţiilor sociale către stat. 

În privinţa contribuţiilor către fondul de pensii angajatul poate renunţa la plata contribuţiilor către fondul de pensii (declaraţie de renunţare) sau poate alege să contribuie la fondul de pensii cu o contribuţie de 4,6% din salariul lunar brut, urmând ca angajatorul să plătească restul contribuţiei de 15% faţă de cea uzuală de 19,6%. De asemenea, angajatorii plătesc o contribuţie redusă de 13% către fondul asigurărilor de sănătate în comparaţie cu cea normală de 15,5% achitată în cazul angajaţilor cu contract de muncă permanent. 

Angajaţii pe termen scurt sunt scutiţi de la plata asigurărilor sociale indiferent de nivelul salarial. Angajatorii sunt obligaţi la plata aceluiaşi nivel de contribuţii ca şi în cazul angajaţilor part-time. Angajarea pe termen scurt se refera la o perioadă limitată de 50 de zile sau două luni de muncă pe parcursul unui an de zile. Regula celor două luni se aplică şi acelor angajaţi care lucrează 5 sau mai multe zile pe săptămână. Şi în cazul acelor angajaţi care desfăşoară activităţi lucrative mai puţine zile pe săptămână se aplică regula celor 50 de zile. 

Reglementări speciale au fost introduse şi în cazul angajaţilor care prestează servicii la domiciliu. Acei angajaţi care obţin venituri de maximum 400 Euro/lunar sau care sunt angajaţi pe o durată scurtă sunt exceptaţi de la plata contribuţiilor către asigurările sociale. De asemenea, contribuţiile angajatorilor sunt reduse la plata unui procent de câte 5% către asigurările de sănătate şi 5% către fondul de pensii. Angajatorii din cadrul acestui sector de activitate îşi pot deduce o parte din cheltuielile cu salariile angajaţiilor.

Începând cu 1 ianuarie 2013 cadrul legislativ a suferit modificări care au impus ridicarea pragului salarial pentru angajaţii din sectorul mini-job de la 400 la 450 Euro/lunar. Totodată începând cu anul 2013 nivelul contribuţiei reglementare către sistemul de pensii a fost redus de la 19,6% la 18,9%. În acest sens contribuţia deţinătorului unui mini-job la sistemul de pensii a fost redusă de la 4,6% la 3,9% din salariul lunar brut
. 

Începând cu anul 2006 Guvernul federal a hotărât intrarea în vigoare a schemei de finanţare pentru începerea unei afaceri („Gründungszuschuss”)
, de a cărei implementare ocupându-se Agenţia federală pentru ocuparea forţei de muncă. Schema de finanţare are rolul de a îmbunătăţi eficienţa administrativă şi de a evita dublarea structurilor, unificând sub aceeaşi umbrelă două scheme existente anterior. Totodată, noua schemă de finanţare are rolul de a reduce rata şomajului în Germania şi de combatere a fenomenului muncii nedeclarate.

La ora actuală subvenţia este acordată acelor beneficiari de ajutor de şomaj care doresc să-şi înceapă propria afacere. Astfel, pe lângă acordarea ajutorului de şomaj, aceştia vor primi o sumă de 300 Euro lunar pentru o perioadă iniţială de 6 luni. Dacă după primele 6 luni beneficiarul schemei face dovada unei activităţi intense de afaceri, i se vor acorda suplimentar 300 Euro lunar pentru alte nouă luni. Până în anul 2011 cele două etape au funcţionat în mod inversat, cu o primă etapă de 9 luni de zile şi una ulterioară de 6 luni de zile.
Persoanele eligibile pentru un astfel de ajutor trebuie să îndeplinească următoarele condiţii: trebuie să aibă dreptul la încă 150 Euro ajutor de şomaj din ziua înfiinţării societăţii; trebuie să facă dovada faptului ca sunt apţi de muncă; trebuie să furnizeze dovezi privind viabilitatea economică a planului lor de afaceri (declaraţii de la Camera locală de comerţ şi industrie, Camera de meserii calificate sau de la bancă).
FINLANDA
În Finlanda, la 1 ianuarie 2011, a fost înfiinţat în cadrul Departamentului de administrare fiscală, aflat în subordinea Ministerului de Finanţe, Centrul de informaţii privind economia gri. Activitatea departamentului se referă la adunarea informaţiilor şi desfăşurarea investigaţiilor privind munca nedeclarată şi alte tipuri de activităţi economice nedeclarate
. Centrul îndeplineşte sarcini care anterior înfiinţării sale necesitau cooperarea mai multor autorităţi. Centrul de informaţii privind economia gri concepe rapoarte generale privind fenomenul activităţilor economice nedeclarate, precum şi rapoarte de conformitate privind desfăşurarea investigaţiilor în cazul organizaţiilor şi persoanelor asupra cărora planează suspiciunea nedeclarării activităţii economice. Întocmirea rapoartelor poate fi solicitată doar de anumite autorităţi. Centrul de informaţii privind economia gri nu poate percepe taxe pentru pregătirea rapoartelor, informaţiile necesare rapoartelor fiind obţinute în mod gratuit. Centrul de informaţii privind economia gri este autorizat să deţină o bază de date respectând prevederile Directivei privind protecţia persoanelor fizice în ceea ce priveşte prelucrarea datelor cu caracter personal în libera circulaţie a acestor date (95/46/EC, 1995). Dintre autorităţile cu care colaborează Centrul menţionăm Biroul Vamal şi Centrul finlandez pentru pensii, precum şi autorităţile care se ocupă cu siguranţa muncii, recuperarea datoriilor şi declararea falimentului. Pe parcursul anului 2011, Centrul de informaţii privind economia gri a produs 32 de rapoarte generale şi 3200 de rapoarte de conformitate solicitate de către alte autorităţi. Rapoartele de conformitate au fost finalizate în medie la 2 zile de la iniţierea solicitării. 

O altă măsura de combatere a fenomenului muncii nedeclarate o constituie propunerea legislativă privind aplicarea taxării inverse a TVA-ului în domeniul construcţiilor, depusă in Parlament în data de 9 aprilie 2010 şi adoptată în 24 iunie 2010, aplicându-se începând cu 1 aprilie 2010
. Aplicarea taxării inverse a TVA-ului este concepută să îmbunătăţească rata de colectare a TVA-ului.  Administraţia fiscală este responsabilă cu implementarea sistemului normal de colectare a TVA-ului şi a celui inversat. Taxarea inversă se aplică serviciilor nu şi procurării materialelor. Persoanele fizice nu pot apela la sistemul taxării inverse a TVA-ului. Conform sistemului taxării inverse a TVA-ului obligaţia de a aplica TVA-ul pentru o anumită tranzacţie se mută de la furnizori la cumpărători (contractorii principali), care de cele mai multe ori sunt  reprezentaţi de companii marii, cu reputaţie, care îşi respectă obligaţiile fiscale. Sistemul presupune emiterea de către furnizor (subcontractor/ compania de construcţii) către cumpărător (contractor) a unei facturi fără TVA, cumpărătorul înregistrând în decontul de TVA atât taxa colectată cât şi pe cea deductibilă aferentă tranzacţiei. Ceilalţi actori implicaţi sunt firmele de construcţii, firmele de contabilitate şi antreprenorii.


Taxarea inversă a TVA-ului este aplicabilă domeniilor de activitate care presupun un lanţ de subcontractare a serviciilor. Înainte de aplicarea acestui sistem în Finlanda, mai multe state membre UE au apelat la el. 


Identificarea obligatorie a angajaţilor din domeniul construcţiilor
 este reglementată prin intermediul introducerii Secţiunii 52a în cadrul Legii privind siguranţa muncii şi sănătatea adoptată în anul 2006. Legea amendată obligă părţile responsabile cu conducerea şi supravegherea unei lucrări în construcţii să se asigure că fiecare angajat poartă la locul de muncă o legitimaţie de serviciu. Legitimaţia conţine fotografia angajatului şi are rolul monitorizării angajaţilor de către autorităţile competente, prevenindu-se munca nedeclarată şi evaziunea fiscală. 


În Finlanda, creditul fiscal pentru ajutorul domestic
 se adresează acelor proprietari care angajează prestatori de servicii de curăţenie, întreţinere, îngrijire copil sau persoane vârstnice şi reprezintă o metodă de deducere fiscală menită să reducă nivelul muncii nedeclarate. Potrivit schemei, pentru decontarea cheltuielilor beneficiarul trebuie să solicite o chitanţă pentru serviciile prestate la domiciliul său, creditul domestic venind în sprijinul acelora care doresc să efectueze mici lucrări de reparaţii ale imobilelor.

Posibilitatea de deducere parţială a costurilor lucrărilor de uz casnic prin intermediul sistemului de impozitare a fost introdusă la nivel naţional începând cu 2001. Suma maximă deductibilă anual se ridica în anul 2008 la 2300 Euro, urmând ca în anul 2009 aceasta să fie crescută la 3000 Euro. Deducerea se acordă individual, făcând posibilă accesarea ei de către ambii soţi; deducerea se aplică lucrărilor de întreţinere şi reconstrucţie a unei locuinţe sau case de vacanţă.

 Începând cu anul 2009, este posibilă şi deducerea acelor cheltuieli care privesc instalarea şi întreţinerea tehnologiei informaţiilor şi telecomunicaţiilor în imobil (cheltuieli generate de achiziţionarea de hardware, software, programelor de securitate a datelor şi internet).

FRANŢA
Potrivit prevederilor Codului muncii
 (Cartea II - Lupta împotriva muncii ilegale), munca ilegală vizează de fapt şase infracţiuni: munca nedeclarată, împrumutul ilegal de mână de lucru, traficul de forţă de muncă, angajarea lucrătorilor străini fără documente, cumulul ilegal de locuri de muncă şi fraudarea asigurării de şomaj. 

Munca nedeclarată nu este, aşadar, decât o componentă a muncii ilegale. Conform Codului muncii, aceasta îmbracă două aspecte: nedeclararea totală sau parţială a activităţii şi nedeclararea totală sau parţială a angajaţilor. Nedeclararea totală sau parţială a unei activităţi economice reprezintă exercitarea unei activităţi profesionale omiţând, în mod voluntar, efectuarea unor formalităţi declarative obligatorii, fie înmatricularea societăţii în Registrul Comerţului, în Nomenclatorul de Meserii sau în Registrul societăţilor comerciale, fie furnizarea declaraţiilor sociale sau fiscale prevăzute de lege.

În ceea ce priveşte nedeclararea totală sau parţială a salariaţilor, acest lucru presupune omiterea, în mod voluntar, fie de a transmite declaraţiile de pre-angajare, fie de a introduce aceste persoane pe state de plată (sau de a menţiona în acestea un număr de ore lucrate mai mic decât cel real), fie prin nedepunerea declaraţiilor periodice obligatorii referitoare la salariaţi sau la cotizaţiile sociale. 

Infracţiunile constitutive de muncă ilegală sunt cercetate şi constatate de agenţii menţionaţi de art.8271-1.1.2: inspectorii de muncă, ofiţerii şi agenţii poliţiei judiciare, agenţii fiscali şi vamali, agenţi ai organismelor de securitate socială şi ai caselor reciproce sociale agricole, administratorii societăţilor maritime, funcţionarii corpurilor tehnice ale aviaţiei civile, funcţionarii sau agenţii de stat în domeniul transporturilor terestre, etc.

Sancţiunile administrative aplicabile de către autoritatea administrativă în cazul constatării infracţiunilor constitutive de muncă ilegală sunt, în funcţie gravitatea faptelor: 

· neacordarea de către stat, pentru o perioadă de maximum 5 ani, a unor ajutoare pentru ocuparea forţei de muncă, formare profesională sau ajutoare de natură culturală, pentru persoana vizată;

· rambursarea totală sau parţială a ajutoarelor publice sus-menţionate, primite în 12 luni anterioare de la constatarea infracţiunii;

· prin decizie motivată, închiderea provizorie a societăţii comerciale, pentru o perioadă de cel mult 3 luni, urmată de notificarea Procurorului general. Măsura închiderii provizorii poate fi însoţită de confiscarea, cu titlu asiguratoriu, a echipamentelor profesionale ale contravenientului. Totodată, această măsură nu presupune încheierea/suspendarea contractului de muncă sau alt prejudiciu financiar adus salariaţilor firmei;

· prin decizie motivată, oprirea derulării contractelor administrative (executare lucrări, furnizări, prestări servicii etc.) pentru o perioadă de maximum 6 luni, cu notificarea Procurorului general;

· dizolvarea persoanei juridice, dacă aceasta a fost înfiinţată în scopul săvârşirii faptelor;

· interdicţia de a exercita activitatea timp de 5 ani în mod direct sau prin intermediari.
Sancţiunile civile aplicabile sunt: recalcularea impozitelor pe veniturile reale şi pe cele estimate (anularea reducerilor/scutirilor la plata contribuţiilor sociale), aplicarea impozitului forfetar pe salarii (pe activitatea sau orele nedeclarate); redresarea forfetară egală cu 6 salarii minime de plătit sau plătite unui salariat; în favoarea salariatului: plata a 6 salarii lunare.
Sancţiunile penale aplicabile persoanelor fizice sunt 45.000 euro amendă şi/sau închisoarea până la 3 luni, iar pentru persoanele juridice 225.000 euro amendă şi/sau plasarea sub supraveghere judiciară. Aceste pedepse sunt dublate în caz de recidivă şi semnificativ mărite în cazul în care este angajat un minor care urmează cursuri şcolare. În 2011, de exemplu, amenzile stabilite de instanţe s-au ridicat la aproape 3 milioane euro. 
 
Ca pedepse complementare se aplică: publicitatea procesului, pe cheltuiala condamnatului, confiscarea bunurilor care au servit la săvârşirea infracţiunii sau sunt produse prin săvârşirea acesteia, interdicţia de exercitare a unei funcţii publice.

Înainte de anul 2011, contractorii principali erau obligaţi să solicite documentaţia de la subcontractori prin care aceştia să demonstreze că nu au angajat lucrători în mod ilegal şi că-şi îndeplinesc obligaţiile de plată a contribuţiilor la asigurările sociale. Conform noii legi, subcontractanţii trebuie, de această dată, să prezinte un certificat, eliberat de către organismele de securitate socială, prin care să arate că îşi îndeplinesc obligaţiile legale pentru angajaţii lor şi că plătesc contribuţiile la asigurările sociale.
În anul 2009, a fost adoptat un Plan naţional de combatere a muncii nedeclarate pentru perioada 2009-2011. În anul 2008, statisticile arătau un număr de 8764 de muncitori lucrau „la negru”, număr care s-a apreciat că se mărea cu 5% anual, reprezentând un total de 108 milioane euro. Acest plan s-a centrat pe cinci sectoare: construcţii; hoteluri şi restaurante; securitate privată şi servicii de curăţenie; spectacolele live şi înregistrări; munca sezonieră în agricultură. De asemenea, au fost vizate patru tipuri de încălcări ale legii: munca nedeclarată, angajarea de muncitori imigranţi fără documente, folosirea ilegală a statutului special de angajat (internship, contracte pe termen scurt în sectorul audiovizual şi al spectacolelor, aşa-numiţii „intermediari de spectacole”) şi traficul ilegal de mână de lucru peste graniţe. Acest Plan naţional şi-a propus să combată fenomenul care a costat statul francez, în anul 2009, 60 miliarde euro, echivalentul a 4% din PIB sau din întregul buget al ţării alocat sistemului de învăţământ.

Începând cu anul 2010, Parlamentul şi Guvernul au adoptat o serie de acte normative în scopul întăririi măsurilor de identificare a încălcărilor legale cu privire la obligaţia plătirii taxelor şi contribuţiilor la asigurările sociale. Principalul obiectiv al acestor măsuri este să reducă numărul de angajatori frauduloşi care-şi încalcă obligaţiile statutare privind declararea accidentelor de muncă şi a bolilor profesionale, de a îmbunătăţi schimbul de informaţii între diferite organisme de inspecţie a muncii şi de a introduce o nouă măsură de acordare a autorizaţiei de muncă angajaţilor de către oficiile de muncă, pentru a identifica încălcările legii privind asigurarea de şomaj şi munca nedeclarată.

Legea no.672/16.06.2011 privind imigraţia, integrarea şi naţionalitatea
, intrată în vigoare la 2 decembrie 2011, prevede un număr sporit de sancţiuni pentru angajatorii care nu declară angajaţii. Această lege transpune Directiva 2009/52/EC din 18.06.2009
 şi prevede standardele minime de sancţionare precum şi măsurile care trebuie luate împotriva angajatorilor care angajează ilegal rezidenţi din ţările lumii a treia. Directiva interzice angajarea acestor persoane în scopul combaterii imigraţiei ilegale.

Legea no.525/17.05.2011 privind simplificarea şi îmbunătăţirea calităţii aplicării legii, a instituit obligaţia, pentru organismele publice care subcontractează lucrători, de a aplica penalităţi subcontractorilor care refuză să-şi reglementeze relaţiile de muncă, potrivit legislaţiei în vigoare. Principalul contractor este obligat să fie implicat în plata salariilor de la subcontractor către angajaţii acestuia, iar subcontractorul este obligat să prezinte o declaraţie contractorilor principali.

Măsuri specifice:
1) Creşterea solidarităţii financiare între contractorul principal şi subcontractori: angajatorul trebuie să plătească direct lucrătorului imigrant, după ce a fost dovedită frauda, salariile restante precum şi daune reprezentând echivalentul a trei salarii lunare, pentru încălcarea prevederilor legale privind relaţiile de muncă şi, acolo unde este cazul, efectuarea plăţilor către ţara din care muncitorul provine. Dacă angajatorul nu poate să plătească, atunci directorul Oficiului Francez pentru Imigraţie şi Integrare (OFFI) poate cere direct beneficiarului să plătescă sau să completeze sumele către angajat. Măsura se aplică în cazul contractelor a căror valoare depăşeşte 3000 euro.

2) Obligaţia de vigilenţă privind subcontractorii: această obligaţie a fost suplimentată prin Decretul no.1601 din 2011 privind eliberarea certificatului prevăzut în art.8222 din Codul Muncii şi art.243-15 din Codul securităţii sociale. Decretul are ca scop facilitarea informaţiei către contractori şi asigurarea conformităţii cu legislaţia muncii a subcontractorilor. Prin aceste reglementări se înlocuiesc certificatele declarative cu certificate prin care se atestă nu numai îndeplinirea tuturor condiţiilor legale, dar şi plata contribuţiilor sociale. Sarcina de a asigura autenticitatea certificatelor aparţine contractorului. Legea conţine prevederi referitoare la obligaţiile şi răspunderea contractorului, care decurg din folosirea de către subcontractor a lucrătorilor ilegali. Astfel lipsa unei diligenţe minime va avea ca rezultat răspunderea contractorului plus plata salariilor compensatorii, a taxelor şi impozitelor subcontractorului fraudulos. Aceeaşi sancţiune se aplică şi unui contractor care a avut cunoştinţă că subcontractorul său foloseşte lucrători imigranţi ilegali.

La nivelul fiecărui departament au fost create, iniţial cu titlu experimental, printr-un proiect-pilot din anul 2008, Comitete departamentale anti-fraudă
. Acestea funcţionează, începând din  anul 2010, sub co-preşedinţia prefectului, procurorului-şef, a reprezentanţilor poliţiei, jandarmeriei, administraţiei financiare, vămii şi oficiilor de muncă, pentru a oferi răspunsuri cuprinzătoare şi coordonate privind fenomenele de fraudă şi muncă ilegală.
Sancţiunile penale prevăzute de lege pentru o persoană fizică sunt cel mult 3 ani pedeapsa cu închisoarea sau amendă de până la 45.000 euro. 

OLANDA

Analiza masurilor şi iniţiativelor privind depistarea,  prevenirea şi combaterea muncii nedeclarate în Olanda, pune in evidenta existenţa a trei abordări: (1) abordarea disuasiv/integrativa, (2) abordarea coercitivă şi (3) abordarea promoţională.


1. Abordarea disuasiv/integrativa


Această primă categorie de măsuri se referă la acţiunile de legalizare, de integrare sau de normare a muncii nedeclarată. Au fost identificate următoarele propuneri de politici şi măsuri, care ar putea avea ca rezultat aducerea mai multor tipuri de muncă nedeclarată în piaţa oficială a forţei de muncă:
a) Propunerea de eliminarea a mijloacelor administrative de constrângere şi de simplificare a procedurilor.


În prezent, regulile şi procedurile sunt complexe, instituţiile nu cooperează în mod structural, iar normele sunt interpretate în moduri diferite. În loc de a fi organizat un singur punct de contact pentru angajarea lucrătorilor străini, angajatorii trebuie să meargă la şapte instituţii diferite, ceea ce îl determină să ignore regulile. 


b) Propunerea de reducere a TVA-ului şi/sau introducerea de stimulente pentru angajaţii din sistem şi/sau reducerea costurilor nesalariale, a cuantumului de asigurări sociale şi de taxe şi impozite fiscale. O reducere a cotelor de TVA ar putea, teoretic, să contribuie la eliminarea muncii nedeclarate în construcţii, în special în ceea ce priveşte locurile de muncă intensivă şi forţa de muncă în gospodării private. În realitate, locurile mici de muncă sunt adesea neatractive pentru companii înregistrate, ceea ce este un alt motiv pentru perpetuarea muncii nedeclarate în renovarea sau întreţinerea de apartamente sau de case de locuit. Potrivit Consiliului pentru Muncă şi Venituri (RWI), schimbări în sistemul fiscal ar elimina caracterul ilegal al pieţei de servicii de acest fel. În recomandările sale (2006), RWI propune ca veniturile sub 500 € să nu mai fie supuse la plata taxelor. 

c) Puncte de vedere şi propuneri în contextul liberalizării circulaţiei forţei de muncă.


Începând cu 1 mai 2011, cetăţenii din Europa Centrala şi de Est, prin aderarea statelor lor la UE,  vor avea libertatea de a lucra în Olanda, fără un permis de muncă. Astfel, una din sursele de munca nedeclarată va dispărea. Cu toate acestea, alţi muncitori est-europeni (din statele ne-membre) le-au luat locul. În încercarea lor de maximizare a profitului şi a câştigurilor financiare, contractorii vor folosi cea mai ieftină forţă de muncă disponibilă. Prin urmare, apariţia de noi frontiere va crea, probabil, noi surse de locuri de muncă ilegale. În acelaşi timp, prin protejarea pieţei forţei de muncă de libera circulaţie se va ajunge doar la o creştere a volumului muncii nedeclarate. În acest context, organizaţiile patronale subliniază importanţa întreprinderii de măsuri pentru a face segmentele mai slabe ale forţei de muncă autohtone mai atractiv pentru angajatori şi a stimula astfel, angajarea de lucrători din aceste segmente autohtone. În opinia lor, acest lucru va diminua atractivitatea pentru angajatori de a folosi forţă de muncă nedeclarată.


d) Declararea statutului de Contractor independent 


Pentru a aborda problema falselor entităţi independente, Parlamentul olandez a adoptat, la 23 decembrie 2004, Legea privind Declararea statutului de contractor independent. Aceasta are ca scop clarificarea diferenţei dintre angajaţi şi lucrători independenţi cu privire la asigurările sociale şi la obligaţiile fiscale. Aceasta cuprinde, de asemenea, elemente de siguranţă juridică pentru viitorii clienţi (beneficiari de servicii), făcând mai atractivă angajarea de lucrători independenţi. Recunoaşterea statutului de antreprenor independent este dată de către autorităţile fiscale pe durata de un an (reînnoibilă anual). Atunci când se face solicitarea pentru obţinerea statutului de lucrător independent, persoana care desfăşoară activităţi independente trebuie să dovedească faptul că ea nu este dependentă financiar de un singur angajator; este înregistrată ca atare la Camera de Comerţ, etc. 

2. Abordarea coercitivă


În ultimii ani, accentul pare a fi transferat de la reglementare la diminuarea încălcării normelor prin controale sporite şi amenzi. Aceasta este însoţită de politici stricte (şi propuneri de politici) faţă de cei care locuiesc ilegal şi faţă de solicitanţii de azil. Problema a fost vizibilă pe agenda politică. Unul dintre parlamentari, într-o intervenţie recentă, a declarat că munca la negru este un fenomen larg răspândit şi că sancţiunile nu sunt suficient de severe pentru a avea un adevărat impact. Abordarea îmbunătăţirii activităţii de control şi aplicarea normelor se axează, în principal, pe:

• o mai bună aplicare a legilor şi a convenţiilor existente şi îmbunătăţirea activităţii de control;


• mai mult personal şi resurse pentru inspectorat şi autorităţile/instituţiile forţelor de muncă;


• o mai mare eficienţă în procedurile penale sau administrative, în sancţionarea tuturor persoanelor implicate;


• iniţierea unei liste negre a contractorilor şi/sau a clienţilor;


• disciplină internă (inclusiv interzicerea) în organizaţiile partenerilor sociali;


• carduri de identitate la locurile de muncă sau alte metode de înregistrare a angajaţilor;


• deducerea contribuţiilor la asigurările sociale şi la cele fiscale;


• alte metode legate de răspundere în lanţ (contractantul principal şi/sau orientat către client);


• îmbunătăţirea cooperării între persoanele implicate în cauză.


Aproape toate măsurile au fost luate şi/sau propuse în ultimii doi ani. În cadrul documentării noastre au ieşit în evidenţă următoarele măsuri:


a) Cooperarea autorităţilor în cadrul unor echipe de intervenţie în construcţii.

Ministerul Afacerilor Sociale şi al Muncii a anunţat că va începe controlul industriei de construcţii din provinciile Groningen, Friesland şi Drenthe. În aceste provincii din nord-estul Olandei numărului de muncitori est-europeni din construcţii este relativ mare, şi, prin urmare, şi riscul de ocuparea independentă fictivă a forţei de muncă şi de muncă nedeclarată. Într-o primă etapă, echipa şi-a concentrat eforturile pe şantierele  clădirilor cu destinaţie de birouri din provincia Noord-Holland. 


Activităţile unei echipe de intervenţie în construcţii sau BIT sunt anunţate public cu câteva săptămâni sau luni înainte de începerea operaţiunii, dar angajatorii individuali nu sunt informaţi în prealabil asupra datei şi locului în care vor avea loc inspecţiile. Comunicatele de presă ale Ministerului Afacerilor Sociale şi ocupării forţei de muncă au un efect preventiv scontat. Potrivit unui purtător de cuvânt de la Inspectoratul Teritorial de Munca, campaniile mass-media si interviurile din ziare sunt, de asemenea, parte a strategiei de prevenire a muncii nedeclarate.


BIT controlează toate formele posibile de muncă nedeclarate: ocuparea ilegală a forţei de muncă străină (sarcină a Inspectoratului de Muncă), evaziunea fiscală şi a contribuţiilor la asigurările sociale (sarcină a autorităţilor fiscale), activitatea de ocupare independentă, fictivă, a forţei de muncă, activităţi specifice antifraudă. Inspectorii BIT, de asemenea, inspectează locuinţele ilegale, ca unul dintre efectele secundare ale angajării ilegale a lucrătorilor străini, precum şi respectarea normelor de securitate a muncii. Situaţiile periculoase sunt raportate de către Inspecţia Muncii şi sunt ulterior sancţionate. Alte instituţii implicate sunt Oficiul pentru Evidenţa Străinilor şi administraţia locală. Uneori, echipa de control este formată din mai mult de 70 de inspectori. 


În timpul operaţiunilor, lucrătorii care nu sunt în măsură să se identifice vor fi înregistraţi. Angajatorul lor va primi o amendă administrativă de 8.000 € per lucrător şi per zi de muncă. Muncitorii străini, cărora nu li se permite să rămână în continuare la lucru, vor fi expulzaţi de către Biroul de Evidenţă a Străinilor. Sancţiunile autorităţile fiscale sunt severe: o rambursare a impozitelor pe venit şi a contribuţiilor datorate împreună cu o amendă. 


Faptul că mai mult de 70 de inspectori de la diferite instituţii funcţionează simultan are anumite avantaje. Din punct de vedere al inspectorilor acest lucru împiedică ascunderea infracţiunilor: în cazul în care inspectoratul de muncă funcţionează fără autorităţile fiscale (sau invers), anumite infracţiuni vor fi ascunse de îndată ce inspectorul părăseşte clădirea. Un alt avantaj constă în posibilitatea realizării unei combinaţii de diferite sancţiuni şi plăţi, care, de regulă, este "usturătoare". Din punctul de vedere al angajatorilor, o acţiune coordonată este mai puţin perturbatoare pentru activitate decât o serie de controale consecutive din partea diferitelor instituţii.


b) Creşterea numărului inspectorilor de muncă.


Numărul inspecţiilor a crescut treptat an de an. Au fost pregătiţi noi inspectori pentru a controla şi a pune în aplicare prevederile Legii străinilor, referitoare la ocuparea forţei de muncă. Aceste inspecţii nu se suprapun cu activităţile Inspecţiei Muncii în cadrul  echipelor comune de inspecţie. 


c) Măsuri pentru înregistrarea noilor angajaţi din prima zi de lucru.

În efortul de a aborda agenţii suspecte de muncă temporară (dar şi de munca nedeclarată, în general), angajatorii sunt obligaţi să raporteze un nou angajat în prima zi de lucru la organizaţiile de asigurări sociale şi fiscale competente. 


d) Recomandări ale federaţiei sindicale:


Pentru a preveni exploatarea şi concurenţa neloială a muncitorilor străini în construcţii, Uniunea FNV Bouw a publicat o serie de recomandări pe website-ul lor:


- Presa trebuie să fie informată cu privire la practicile ilegale în industria construcţiilor;


- În cadrul activităţii sindicale, ar trebui să fie disponibilizate mai multe resurse pentru a asigura respectarea contractului colectiv de muncă;


- Inspectorii de muncă  trebuie să reacţioneze mai rapid şi mai adecvat atunci când primesc plângeri privind ocuparea ilegală a forţei de muncă;


 - Sunt necesare sancţiuni mai mari pentru a combate munca ilegală;


- Ar trebui să fie luate măsuri legale împotriva detaşării ilegale a lucrătorilor şi ar trebui luate măsuri împotriva locuirii ilegale;


- Subcontractorii trebuie să răspundă pentru respectarea condiţiilor de muncă;


- Lucrătorii străini ar trebui să fie informaţi cu privire la condiţiile de muncă în vigoare;


- Sindicatele ar trebui să colaboreze cu sindicatele din străinătate;


- Îmbunătăţirea cooperării între Inspectoratul Muncii, autorităţile fiscale, alte autorităţi şi partenerii sociali în legătură cu sarcinile de conformitate.


e) Biroul de reclamaţii:


Sindicatele au instituit un Birou de reclamaţii pentru semnalarea de către membrii lor a muncii ilegale şi pentru a preveni concurenţa neloială a lucrătorilor străini, care nu respectă acordul colectiv. Plângerile sunt transmise la instituţiile competente.


3. Abordarea promoţională.


O a treia abordare poate fi numită abordare promoţională, de exemplu, prin iniţierea de campanii de conştientizare-sensibilizare, care se concentrează pe efectele pozitive ale unei activităţi insistente de promovare a normelor în domeniu. Scopul principal este acela de a demonstra avantajele muncii declarate atât pentru industrie cât şi pentru angajat. Câteva exemple:


a) Evenimente de informare la nivel local. Asociaţia firmelor mici şi mijlocii din Olanda organizează acţiuni de informare şi evenimente de sensibilizare-conştientizare în diferite oraşe olandeze. Cu aceste ocazii, membrii sunt informaţi cu privire la posibilităţile de angajare a lucrătorilor străini într-un mod legal. 


b) Campania media. Inspecţia Muncii a informat publicul cu privire la riscul şi impactul muncii nedeclarate prin emisiuni radio şi articole în ziare. Comunicatele de presă ale acţiunilor planificate au menirea de a informa publicul cu privire la aceste subiecte. 


c) Promovarea sindicalismului în rândul lucrătorilor ilegali. Federaţia Sindicatelor din Olanda (FNV) se opune ocupării ilegale a forţei de muncă dar nu este împotriva lucrătorilor migranţi ilegali. Lucrătorii informali (nedeclaraţi) sunt liberi şi chiar stimulaţi, în mod activ, să adere la organizaţiile sindicale membre ale Federaţiei. Poziţia FNV este că includerea în sindicate a muncitorilor ilegali poate avea un efect pozitiv, determinând o scădere a angajărilor ilegale. Îmbunătăţirea condiţiilor de muncă şi aplicarea nivelurilor salariului minim ar trebui, pe de o parte, să scadă apetitul angajatorilor de a apela la muncitori ilegali, pe de altă parte, are menirea de a preveni exploatarea lucrătorilor ilegali şi pentru a ajuta la schimbarea imaginii industriei de construcţii, fapt necesar pentru a stimula tinerii în  a alege construcţiile ca viitoare ocupaţie. 


d) Prezentări privind principalele condiţii de muncă în industria construcţiilor. Partenerii sociali în negocierea colectivă în domeniul construcţiilor au publicat o broşură cu cele mai importante prevederi ale contractului colectiv considerând că întreaga versiune oficială a acordului colectiv este considerată a fi "greu de citit din cauza caracterului său juridic".

POLONIA

Munca nedeclarată în Polonia constituie o componentă a pieţei forţei de muncă, atât în ceea ce priveşte numărul de persoane angajate, precum şi efectele economice. Neglijarea acesteia ar avea efecte asupra imaginii pieţei muncii şi a structurii întregii economii. Munca nedeclarată, munca neînregistrată, munca "la negru", denumiri consacrate acestui fenomen, cu mici particularităţi între ele, are elemente esenţiale de condiţionalităţi istorice şi culturale.


Nu există nicio îndoială că rata şomajului, care de mulţi ani se menţine la un nivel înalt, este un factor generator de amplificare şi consolidare a structurilor economiei gri şi ale muncii nedeclarate. Printre alţi factori, alături de toleranţa socială, se pot menţiona veniturile insuficiente din surse legale/înregistrate, costurile mari asociate muncii salarizate (impozite, asigurări, alte beneficii), strânsa legătură a sistemului de asistenţă pentru şomeri cu sistemul asigurărilor naţionale sociale şi de sănătate, lipsa, timp de mulţi ani, a unei politici active de promovare a forţei de muncă declarate şi a activităţii economice "la vedere" şi, în cele din urmă, o slabă coordonare a activităţii organelor de supraveghere şi o lipsă de dialog social în acest domeniu. La toate acestea se adaugă nivelul de toleranţă socială pentru muncă aflat, încă, la un prag foarte ridicat.


În principiu, conceptul de muncă nedeclarată nu este utilizat în studiile poloneze. În prezent, obiectul unor studii este, aproape exclusiv, munca neînregistrată sau ocuparea forţei de muncă neînregistrate. Acest lucru este legat, fără îndoială, pe de o parte, de mari dificultăţi în a măsura volumul de muncă legal nedeclarat în condiţiile dificultăţilor în evaluarea fenomenului de falsă auto-ocupare a forţei de muncă (munca independentă). În accepţiunea poloneză, putem vorbi despre munca legal nedeclarată în cazul în care plata/ echivalent pentru activitatea desfăşurată (de obicei în sistemul de ajutor dat unui vecin) este o altă activitate, prestată cu titlu de despăgubire/echivalent.
În studiile pe această temă se consideră drept muncă neînregistrată munca prestată fără contract de muncă: fără contract de angajare, contract având la bază prevederile din dreptul civil, contractul de îndeplinire a unor sarcini de activitate sau orice alt contract scris între angajator şi angajat, indiferent de sectorul sau tipul de proprietate, în care se desfăşoară activitatea. 


Potrivit studiilor Oficiului Central de Statistică sectorul construcţiilor se plasează pe locul 2-3 în ceea ce priveşte prezenţa muncii nedeclarate (munca nedeclarată a fost predominantă în agricultură-horticultură). Termenul comun pentru muncă nedeclarată în construcţii este munca "la negru". Aceasta înseamnă locuri de muncă fără contract de muncă, fără plata obligaţiilor fiscale legate de ocupare a forţei de muncă a lucrătorului, fără plata obligaţiilor de asigurări sociale, sau plata altor obligaţii legate de costurile aferente muncii nesalarizate. Aceasta înseamnă, totodată, în majoritatea cazurilor, plăţi directe în numerar (plata pe zi, plata pentru sarcini finalizate). 


Evaluarea amplori şi a dimensiunilor caracteristicilor muncii nedeclarate în construcţii, în funcţie de avizele organizaţiilor comerciale şi profesionale, duce la concluzia că majoritatea muncii nedeclarate are caracter sezonier şi pe termen scurt (în special pentru perioada de realizarea a comenzii).


Munca nedeclarată în mediul rural este un element condiţionat istoric şi cu un important impact economic asupra sistemului micro din zonele rurale. O parte din munca se face în sistemul de vecinătate, fără plată, pe baza unor prestaţii reciproce de servicii. Acest tip de muncă nu îndeplineşte condiţiile unui angajament de muncă. În acelaşi timp însă o parte din servicii (lucrări agricole, în principal sezoniere, dar, de asemenea, şi lucrări de construcţii şi renovare, în mediul rural) care sunt plătite. Activitatea de construcţii în zonele rurale se bazează, într-o mare măsură, pe munca neînregistrată.


Politica de limitare a fenomenului muncii nedeclarate 


Cu toate că, aşa cum rezultă din cele prezentate, munca nedeclarată nu se bucură, în aceeaşi măsură ca în alte state europene, de atenţia factorilor administrativi şi ai mediilor de studii şi cercetare în domeniul macro-economic şi social, se poate vorbi de o preocupare în acest domeniu, ca un element al politicii de stat.


Realizarea unei politici de ocupare a forţei de muncă în Polonia se bazează pe strategia naţională de creştere a ocupării forţei de muncă şi de dezvoltare a resurselor umane în anii 2007-2013, corelată cu Strategia de la Lisabona a UE. În prezent, acest plan este în curs de revizuire. În planurile naţionale de activităţi elaborate de Ministerul Muncii şi Politicii Sociale nu există referiri directe la problemele economiei gri, la ocuparea forţei de muncă nedeclarate, neînregistrate sau ilegale. Lărgirea sferei de muncă prestată în mod legal nu este expressis verbis printre priorităţile politicii de ocupare a statului. Unele dintre programele şi activităţile planificate de stat, favorizează ocuparea forţei de muncă declarate. Temeiul juridic pentru activităţile vizând limitarea muncii nedeclarate şi a economiei gri este Legea cu privire la promovarea ocupării forţei de muncă şi a instituţiilor pieţei forţei de muncă, care indică în mod clar un rol aparte pentru instituţiile pieţei muncii, suplimentar aceluia de gestionare a şomajului şi de plată a compensaţiilor. 

Se poate recunoaşte totuşi că, comparativ cu anii anteriori, politica de stat de ocupare a forţei de muncă este orientată nu la fel de mult pe mijloacele de protecţie împotriva muncii nedeclarate cât pe facilitarea legalizării locurilor de muncă. Aceasta ar trebui să se facă prin reducerea obligaţiilor fiscale ale angajatorilor, legate de locurile de muncă, prin reducerea cotizaţiilor la sistemul de securitate socială, introducerea şi diseminarea unor forme flexibile de angajare. Este de presupus însă că, cu o implicare redusă a partenerilor, o lipsă de vigoare a organizaţiilor patronale, precum şi cu o importanţă marginală a reglementărilor colective această politică de liberalizare poate fi însoţită de o scădere relativă a standardelor de muncă existente (mai mult timp de lucru, compensaţii sociale mai mici, o creştere limitată a salariilor).

Drept bune practici de limitare a fenomenului muncii nedeclarate se pot prezenta exemple din activităţile instituţiilor publice, precum şi ale principalilor actori din piaţa forţei de muncă.


Inspecţia de Stat pentru Muncă poate sesiza instanţele de muncă pentru rezolvarea unor litigii în relaţii de muncă, în cazurile în care există o încălcare evidentă a normelor legale de muncă. Frecvenţa acestor sesizări este mică, Inspecţia dispunând şi de alte instrumente cum ar fi sancţiunile. 


Legea din 27 iunie 2003 de constituire a Comitetelor provinciale de trezorerie constituie un exemplu de coordonare a activităţilor îndreptate împotriva muncii ilegale. În recomandările Ministerului Finanţelor controlul legalităţii muncii ocupă o poziţie înaltă printre priorităţile activităţilor serviciilor de control ale trezoreriei. Este important faptul că definirea unei politici cu privire la migraţie sub aspectul ocupării forţei de muncă se regăseşte în documente guvernamentale (Planul Naţional de activităţi pentru Ocuparea Forţei de Muncă). Din păcate, este greu de a găsi un exemplu direct de bune practici ale instituţiilor publice referitor la promovarea muncii înregistrate în sectorul construcţiilor.


În contextul interesului limitat al instituţiilor publice faţă de problemele de muncă nedeclarată în sectorul construcţiilor (cu excepţia instituţiilor de control), iniţiativele partenerilor sociali marchează o semnificaţie specială. Principalele organizaţii patronale, cum ar fi Confederaţia pentru Industria Construcţiilor şi pentru Proprietăţile Imobiliare, Uniunea poloneză a Angajatorilor din Construcţii, Uniunea Poloneză a Meşteşugarilor, Sindicatul "Budowlani", Secretariatul Sindicatului "Solidaritatea" din Construcţii si Industria lemnului, insistă în mod clar în activităţile lor pe prioritatea mijloacelor de contracarare a economiei gri din sectorul construcţiilor şi  din industria materialelor de construcţii, şi pe prioritatea de a limita sfera muncii nedeclarate. Un exemplu de o astfel de activitate este acordul, semnat de către două organizaţii patronale şi două sindicate, cu privire la tariful minim pe oră în construcţii pentru următorii 3 ani, precum şi demersurile pentru amendarea unor legi în vederea eliminării şanselor de a aplicare a unor metode de dumping în stabilirea tarifelor. 


În martie 2006, şi-a început activitatea echipa tripartită din sectorul construcţiilor (organizaţiile patronale, ale angajaţilor şi reprezentanţii principalelor departamente guvernamentale din piaţa locurilor de muncă din construcţii). Obiectul de activitate al acestei echipe este limitarea economiei gri. Partenerii sociali iau în considerare necesitatea începerii de negocieri pentru un acord colectiv în acest sector în care să fie incluse reglementări care limitează activitatea neînregistrată.

SPANIA

Cu toate că diferite surse europene (DG pentru Muncă şi Afaceri Sociale, Comisia Europeană), indică faptul că sectorul construcţiilor este unul dintre sectoarele cu cea mai mare rată a ocupării forţei de muncă neregulată
, unele surse de specialitate spaniole estimează că alte domenii de activitate, cum ar fi serviciul casnic, fabricarea de îmbrăcăminte şi de încălţăminte, producţia de pielărie, serviciile personale şi agricultura au un nivel mai mare de muncă neregulată. 


Cu toate acestea, alte surse apreciază că, în general, sectorul construcţiilor este unul dintre sectoarele cu cea mai mare incidenţă a muncii nedeclarate, împreună cu agricultura, confecţiile şi fabricarea de încălţăminte, restaurante şi serviciile. Conform aceloraşi surse, lucrările de renovare la interior sunt domeniul cu cea mai mare rată a muncii nedeclarate în sectorul construcţiilor. Statisticile oficiale spaniole arată că anumite date legate de o incidenţă mai mare a acestui fenomen sunt caracteristice pentru sectorul construcţiilor: subcontractarea a crescut semnificativ de începând cu anii’90; companiile sunt de dimensiuni mici şi penetrarea sindicatelor în aceste companii este slabă; activitate propriu-zisă are caracter sezonier; sunt angajaţi cu predilecţie lucrători vulnerabili, în special prin crearea de locuri de muncă neregulate, prin contracte oferite lucrătorilor imigranţi.


Alţi factori care au stimulat creşterea muncii nedeclarate în industria construcţiilor în ultimii ani au fost legaţi de ritmurile înalte ale alocaţiilor bugetare şi ale fondurilor comunitare destinate lucrărilor de infrastructură şi dezvoltare de edificii. În plus, calificarea scăzută a unor noi întreprinzători mici şi lipsa lor de cunoştinţe despre lege şi despre normelor în vigoare ar putea conduce la practici nedeclarate în anumite meserii.


Din punct de vedere legislativ, există două pârghii majore prin care munca nedeclarată şi economia subterană sunt reglementate şi controlate de către autorităţi: instituţiile abilitate cu administrarea forţei de muncă şi autorităţile fiscale.


Aspecte legislative


Începând cu anii ’90 în legislaţia muncii s-au introdus noi forme "atipice" de muncă cu scopul de a se crea mai multe locuri de muncă şi, de asemenea, pentru a promova transformarea muncii nedeclarate în muncă declarată. În plus, începând cu 1997, s-au promovat contractele permanente de muncă, precum şi diminuarea cheltuielilor ocazionate de concedieri.


Legile privind subcontractarea sunt de interes special în sectorul construcţiilor. Statutul lucrătorilor (Legea fundamentală privind drepturile de muncă), permite o descentralizare utilă, cu condiţia să se respecte garanţiile care sunt oferite pentru a preveni încălcarea drepturilor lucrătorilor. Statutul prevede că societatea principală care încheie contracte și subcontracte pentru lucrări sau servicii care fac parte din activităţile proprii, trebuie să fie solidară pentru orice neplată a salariilor şi a contribuţiilor de asigurări sociale, şi va avea o responsabilitate subsidiară în obligaţiile de securitate socială şi responsabilităţi în caz de insolvabilitate. 

Legea organică 14/2003, cu privire la drepturile şi libertăţile cetăţenilor străini în Spania şi integrarea lor socială, se referă la legalizarea lucrătorilor din afara UE. Legea este completată de Decretul regal 2393/2004 care stabileşte mecanismele de prevenire în ceea ce priveşte munca nedeclarată, inclusiv cerinţa de a deţine o viză de muncă şi permis de şedere înainte ca un străin să poate începe să lucreze. Un element nou în această lege este introducerea unei vize pentru a permite unui străin să caute de lucru, viză care permite libera circulaţie în Spania pentru o perioadă de trei luni, în scopul de a găsi un loc de muncă. În acest timp, străinul se poate înregistra chiar şi la centrele publice de locuri de muncă. 

Procesele extraordinare de legalizare sunt, de asemenea, de remarcat – îndeplinirea a două condiţii pentru legalizare: durata de şedere (pentru cetăţenii străini care au locuit în Spania pentru o perioadă consecutivă de cel puţin trei ani), şi durata prestării unei munci (pentru străinii care au lucrat în Spania pentru cel puţin doi ani consecutivi).


Autoritatea competentă care deţine autorizaţia administrativă de a elibera permise de muncă străinilor este Delegaţia Provincială a Ministerului Muncii şi Afacerilor Sociale. Aceasta este responsabilă cu acordarea sau respingerea cererilor pentru permise de muncă.


Inspectoratul pentru Muncă și Securitate Socială (structură în cadrul Ministerului Muncii şi Afacerilor Sociale) este responsabil pentru controlul tuturor formelor de muncă nedeclarată, în special în ceea ce priveşte ocuparea forţei de muncă neregulate şi frauda de securitate socială, şi de a monitoriza toate celelalte reglementări de muncă, inclusiv contractele colective. Prin urmare, este responsabil pentru controlul formelor cele mai tipice ale muncii la negru. Cât priveşte regimul sancţionator, pune în aplicare amenzi economice pentru angajator şi lucrător şi are, de asemenea, o serie de măsuri pentru cetăţenii străini aflaţi ilegal la muncă (trimiterea lor la frontieră, deportarea sau expulzarea din Spania). De asemenea, este responsabil pentru asigurarea respectării de către companii a reglementărilor privind forţa de muncă în regim de liberă prestare de servicii transnaţionale.


 Aspecte fiscale


Oficiul Fiscal (Ministerul Economiei şi Finanţelor) controlează aspectele privind frauda fiscală şi este responsabil de asigurarea că sistemul fiscal naţional se aplică în mod efectiv eficient. Printre instrumentele de control se numără planul de prevenire a fraudei. Acest plan cuprinde o secţiune specifică referitoare la sectorul construcţiilor. Planul prevede că riscul principal în sectorul construcţiilor este venitul ascuns, iar acest lucru poate să apară atât pe şantierele mari de construcţii cât şi, în lucrările minore de renovare la sedii şi case de locuit.


În unele situaţii, cheltuieli fictive sunt înregistrate în contabilitate prin intermediul unor facturi false. În întreprinderi de construcţii mari sau mijlocii, în unele cazuri, sunt ascunse venituri extraordinare. 


În unele întreprinderi mici, angajatorii pur şi simplu declară că nu ţin registre contabile prin care inspectorii ar putea să verifice conturile, iar în cazul întreprinderilor mici care desfăşoară lucrări de renovare, este uzual să nu emită  factură.

Deşi construcţia de clădiri poate fi considerată drept muncă intensivă, dezvoltatorii au, de multe ori, o forţă de muncă relativ redusă, şi apelează la contractanţii şi subcontractanţii care realizează volume considerabile de muncă şi sunt supuşi unor obligaţii în ceea ce priveşte plăţile de impozite pe venit (IRPF). Se observă că există o tendinţă de a transfera obligaţia de a plăti în impunerile pe venitul unor companii fictive, care au o durată de funcţionare scurtă şi nu dispun de capital de solvabilitate, iar acest lucru duce la pierderi considerabile de venituri din partea Inspectoratului Fiscal.

Măsuri în domeniul fiscal


În primul rând, reforma în domeniul impunerilor fiscale implică o reducere a numărului de impozite pe veniturile realizare prin muncă, în special în cazul lucrătorilor cu venituri mici.

O nouă lege fiscală a intrat în vigoare în 2004, şi unul dintre obiectivele sale principale a fost de a consolida mijloacele Oficiului Fiscal de luptă împotriva fraudei şi a evaziunii fiscale, prin intermediul unor noi reglementări privind frauda ca acţiune penală sau prin încălcări de norme care implică sancţionarea fiscală.

Măsuri fiscale specifice în sectorul construcţiilor:

• Monitorizarea lucrărilor de construcţie de la început, cu colectarea de informaţii prealabile, planificarea de acţiuni intensive şi coordonate, în special în rândul întreprinderilor mari;


• Obţinerea de informaţii de la consiliile şi asociaţiile profesionale, cel puţin în legătură cu acţiunile  de reorganizare a muncii şi a lucrărilor din construcţii, cu privire la autorizaţiile de construcţie acordate, care să conţină detalii despre lucrările care urmează să fie realizate şi despre bugetele pentru acestea;


• Verificarea facturilor în cazul în care se suspectează un risc de emitere de facturi false, sau se subevaluează lucrarea;


• Studii şi rapoarte pentru a facilita realizarea unei estimări indirecte în cazul subcontractorilor care nu ţin registre contabile sau nu prezintă documente. 

Sunt lansate cu regularitate planuri de acţiune coordonate de către Ministerul Economiei şi Finanţelor împreună cu Ministerul Muncii şi Afacerilor Sociale, în scopul de a identifica şi de a controla cazuri de economie subterană.


Bunele practici


a) Campania de conştientizare din provincia Murcia privind munca neregulată, în general, (sectorul construcţiilor reprezintă o parte importantă a economiei provinciei, aproximativ 16% din locurile de muncă). În 2004, Consiliul Muncii şi Politicii Sociale al Regiunii Murcia a lansat o campanie de publicitate pentru încurajarea lucrătorilor şi a angajatorilor să îşi declare activităţile economice şi de muncă prestate, numită "Spune NU economiei subterane". 

b) Bune practici specifice societăţilor de construcţii cum ar fi:

• Unele societăţi realizează formarea profesională a lucrătorilor în ţara lor de origine şi apoi lucrătorii vin în Spania pentru a lucra în mod legal, cu un contract de muncă, semnat în prealabil. Aceasta rezolvă două probleme: un loc de muncă legal, şi competenţe optime ale lucrătorilor;


• În condiţiile unui spectru larg al subcontractărilor, societăţile mari de construcţii dezvoltă mecanisme administrative în scopul de a diferenţia lucrătorii cu contracte de muncă de cei care prestează muncă neregulată pe şantierele mari de construcţii. Aceste mecanisme constau dintr-o serie de condiţii pe care fiecare angajat şi societate trebuie să le îndeplinească, prin prezentarea unor documente cum ar fi contractele de muncă, facturi, etc. Lucrătorii care au îndeplinit aceste condiţii trebuie să poarte un ecuson sau un autocolant pe casca lor. Contractorul efectuează inspecţii vizuale şi orice lucrător care nu este astfel identificat este dat afară din şantier. Acest lucru împiedică lucrătorii să facă schimb necontrolat de locuri de muncă (în funcţie de originea lor etnică), precum şi toate celelalte tipuri de muncă nedeclarată.


c) Legalizarea lucrătorilor imigranţi angajaţi de companii spaniole.

În sectorul construcţiilor, lucrătorii imigranţi reprezintă peste 20% din întreaga forţă de muncă. Pe scurt, construcţiile sunt sectorul economic cu cel mai mare procent de străini.

Procesul extraordinar din 2005 a condus la legalizarea lucrătorilor străini care erau angajaţi deja în Spania cu şase luni înainte de proces. Ei au fost eligibili dacă au avut o oferta concretă de loc de muncă pentru o perioadă de cel de şase luni, şi dacă au îndeplinit anumite cerinţe. Caracteristica specială a acestui proces a fost că lucrătorii trebuiau să demonstreze că au fost într-o relaţie de muncă. Angajatorii au fost, de asemenea, încunoştiinţaţi de faptul că pot înregistra aceşti lucrătorii fără a fi sancţionaţi pentru că au folosit lucrători ilegali.


Această legalizare a condus la introducerea de noi lucrători în economia formală. În acest sens, Ministerul Muncii şi Afacerilor Sociale a raportat că, în 2005, legalizarea muncitorilor imigranţi a adus la suprafaţă o parte considerabilă a economiei subterane; peste 550.000 cetăţeni non-spanioli au fost înregistraţi la asigurările sociale, ceea ce este benefic nu numai pentru ei, aceştia având acum de lucru legal, cu toate drepturile şi obligaţiile lor corespunzătoare, Este, de asemenea, pozitiv pentru multe companii care au găsit un mod ideal de a legaliza situaţia neregulamentară a unora dintre angajaţii lor. Procesul de legalizare a introdus în drepturi majoritatea imigranţilor care au lucrat ilegal până la acea dată. Alte surse arată că aproape 700.000 de locuri de muncă ilegale au fost aduse la suprafaţă, cifra cea mai mare din istoria Spaniei. Această iniţiativă este, prin urmare, cea mai eficientă măsură care a fost lansată de către autorităţile publice în ceea ce priveşte munca nedeclarată în sectorul de construcţii, în special. De fapt, în 2005, procentul estimat de lucrători care nu sunt înregistraţi la asigurările sociale era de aproximativ 7%. 

 Evoluţii recente
În mai 2011 Parlamentul a adoptat Decretul Regal nr.5/2011 privind regularizarea muncii nedeclarate
. Munca nedeclarată este definită ca acea activitate remunerată care este întreprinsă în afara sistemului asigurărilor sociale, fără ca acest lucru să presupună înfăptuirea altor activităţi ilegale sau să implice regularizarea condiţiilor de muncă într-un sens mai larg (salarizare, program de lucru). În conformitate cu noile măsuri adoptate, angajatorului îi revine întreaga răspundere a înregistrării muncitorilor nedeclaraţi în faţa autorităţilor asigurărilor sociale. Totodată, angajatorii sunt obligaţi să semneze contracte de muncă pe o perioada de cel puţin 6 luni cu angajaţii, indiferent de tipul de contract (pe perioadă definită/ indefinită). 

Decretul Regal nr.5/2011 a introdus un plan de măsuri aplicabil în doi paşi: 

1) un program de „regularizare” a muncitorilor angajaţi la negru şi neplătitori de asigurări sociale până la data de 31 iulie 2011; în perioada de amnistie angajatorii nu au fost sancţionaţi şi supuşi plăţii retroactive a contribuţiilor sociale pentru angajaţii nedeclaraţi;
2) impunerea unor noi măsuri şi sancţiuni aplicabile angajatorilor care folosesc forţa de muncă nedeclarată după data de 31 iulie 2011; conform legislaţiei în vigoare angajatorilor le revine totala responsabilitate privind monitorizarea contractelor de muncă ale salariaţiilor angajaţi prin intermediul subcontractorilor; de asemenea este stipulată în lege interdicţia contractării de lucrări de la autorităţile publice pentru o perioadă de 5 ani pentru acei angajatori care au încălcat legea. 

În contextul noii legislaţii nerespectarea preverilor legale privind regularizarea muncii nedeclarate de către angajator constituie o încălcare gravă a legii, conducând la aplicarea de sancţiuni drastice pentru fiecare muncitor în parte găsit nedeclarat. Totodată angajatorii care sunt sancţionaţi pentru angajarea persoanelor la negru nu vor putea accesa pentru o perioadă de un an, respetiv doi ani (în funcţie de abatere), niciunul dintre programele guvernului pentru ocuparea forţei de muncă (ex. reducerea contribuţiilor sociale pentru angajaţi). 

SUEDIA
Începând cu anul 2010, în Suedia, companiile care vând bunuri şi servicii în schimbul unei plăţi în numerar trebuie să deţină case de marcat autorizate potrivit noului cadru legal adoptat de către Parlament
.  O casă de marcat autorizată trebuie să conţină două elemente obligatorii: o declaraţie a producătorului precum şi existenţa unei cutii negre, care este conectată la casa de marcat. Cutia neagră are rolul de a înregistra tranzacţiile efectuate de către casa de marcat, informaţia putând fi accesată doar de către personalul Agenţiei Fiscale Suedeze. Angajatorul trebuie să suporte costurile achiziţionării unei astfel de case de marcat care se ridică la aproximativ 1785 Euro. Întreprinderile care nu respectă prevederile legale privind achiziţionarea unor astfel de case de marcat riscă aplicarea unei amende de 1190 Euro, urmând să fie amendate cu alţi 23.800 Euro dacă în termen de un an încalcă prevederile legii din nou.  
Începând cu anul 2008, cetăţenii suedezi pot solicita o deducere fiscală în valoare de 50% din costul forţei de muncă rezultat din renovarea, repararea, curăţarea şi întreţinerea imobilelor aflate în proprietate sau în chirie
. Măsura are drept scop stimularea angajării forţei de muncă şi transformarea muncii nedeclarate în muncă legală. Deducerea fiscală se aplică unor costuri generale de maximum 11850 Euro, fiecare individ putându-şi deduce cheltuielile în valoare de 6000 de Euro anul. De asemenea, cetăţenii suedezi pot solicita deducerea cu până la 50% a serviciilor de menaj (curăţenie, grădinărit) şi îngrijire copil etc.
În anul 2003 Guvernul suedez a recunoscut problema evaziunii fiscale şi a muncii nedeclarate în domeniul taximetriei. În anul 2005 Guvernul a hotărât aplicarea următoarelor măsurile de combatere ale acestui fenomen evazionist: modificarea legislaţiei cu privire la transportul profesionist, interzicerea efectuării transportului ilegal de persoane contra cost şi pedepsirea cu amendă a celor care sunt găsiţi vinovaţi, precum şi aplicarea unui test special de şofat a acelor persoane care doresc obţinerea unei autorizaţii de şofer de taxi
. Agenţia Fiscală Suedeză estimează că frauda fiscală din taximetrie se ridică anual la 2 miliarde coroane suedeze (189 milioane Euro), munca nedeclarată în acest domeniu manifestându-se pregnant în trei mari oraşe din Suedia, respectiv Stockholm, Göteborg şi Malmö. Alţi actori instituţionali implicaţi în cadrul acestui proiect sunt: Asociaţia suedeză a proprietarilor de taxiuri, Poliţia, consiliile judeţene de administraţie, care se ocupă cu autorizarea companiilor de taximetrie şi Autoritatea suedeză de combatere a crimelor economice, care cercetează cazurile grave de fraudă fiscală.

Începând cu anul 2007, Guvernul suedez a reglementat existenţa registrelor de personal în cadrul restaurantelor şi saloanelor de coafură
. Conform legislaţiei, Agenţia Fiscală Suedeză efectuează inspecţii inopinate la locul de muncă pentru a stabili dacă angajatorii înregistrează în mod corect personalul lucrativ şi desfăşoară anchete cu privire la întreaga situaţie economică  a angajatorului. În cazul în care nu este găsit un registru de personal, firma este supusă unei amenzi în valoare de 935 Euro, împreună cu o amendă suplimentară de 187 Euro acordată pentru fiecare angajat în parte găsit neînregistrat. Registrul de personal trebuie să includă numele afacerii, ziua de naştere şi numele angajaţilor precum şi programul de lucru al acestora. Agenţia Fiscală Suedeză estimează că aproximativ 4200 de cazuri de muncă nedeclarată au devenit legale în urma aplicării reglementărilor privind registrele de personal. 

� � HYPERLINK "http://ec.europa.eu/transparency/regdoc/rep/1/2014/RO/1-2014-221-RO-F1-1.Pdf" ��http://ec.europa.eu/transparency/regdoc/rep/1/2014/RO/1-2014-221-RO-F1-1.Pdf�


� � HYPERLINK "http://ec.europa.eu/romania/news/09042014_munca_nedeclarata_platforma_comisia_europeana_ro.htm" ��http://ec.europa.eu/romania/news/09042014_munca_nedeclarata_platforma_comisia_europeana_ro.htm�


� � HYPERLINK "http://www.eurofound.europa.eu/areas/labourmarket/tackling/cases/at002.htm" ��http://www.eurofound.europa.eu/areas/labourmarket/tackling/cases/at002.htm�


� http://www.eurofound.europa.eu/areas/labourmarket/tackling/cases/be001.htm


� FPS - Federal Public Service Finance – Serviciul Public Federal de Finanţe


� http://www.eurofound.europa.eu/areas/labourmarket/tackling/cases/be003.htm


� � HYPERLINK "http://www.minijob-zentrale.de/DE/0_Home/node.html" ��http://www.minijob-zentrale.de/DE/0_Home/node.html�


� � HYPERLINK "http://www.minijob-zentrale.de/DE/Service/03_service_rechte_navigation/DownloadCenter/3_Rundschreiben_etc/3_ag_anschreiben/englisch.pdf?__blob=publicationFile&v=5" ��http://www.minijob-zentrale.de/DE/Service/03_service_rechte_navigation/DownloadCenter/3_Rundschreiben_etc/3_ag_anschreiben/englisch.pdf?__blob=publicationFile&v=5�


� � HYPERLINK "http://www.eurofound.europa.eu/areas/labourmarket/tackling/cases/de017.htm" ��http://www.eurofound.europa.eu/areas/labourmarket/tackling/cases/de017.htm�


� � HYPERLINK "http://www.eurofound.europa.eu/areas/labourmarket/tackling/cases/fi015.htm" ��http://www.eurofound.europa.eu/areas/labourmarket/tackling/cases/fi015.htm�


� � HYPERLINK "http://www.eurofound.europa.eu/areas/labourmarket/tackling/cases/fi016.htm" ��http://www.eurofound.europa.eu/areas/labourmarket/tackling/cases/fi016.htm�


� � HYPERLINK "http://www.eurofound.europa.eu/areas/labourmarket/tackling/cases/fi001.htm" ��http://www.eurofound.europa.eu/areas/labourmarket/tackling/cases/fi001.htm�


� � HYPERLINK "http://www.eurofound.europa.eu/areas/labourmarket/tackling/cases/fi004.htm" ��http://www.eurofound.europa.eu/areas/labourmarket/tackling/cases/fi004.htm�


��HYPERLINK "http://www.legifrance.gouv.fr/affichCode.do?cidTexte=LEGITEXT000006072050"�http://www.legifrance.gouv.fr/affichCode.do?cidTexte=LEGITEXT000006072050� 


� �HYPERLINK "http://www.acoss.fr/dmdocuments/acoss/Rapport_ThematiqueLCTI_2012.pdf"�http://www.acoss.fr/dmdocuments/acoss/Rapport_ThematiqueLCTI_2012.pdf�


� �HYPERLINK "http://www.urssaf.fr/images/ref_1909-GuideLCTI-dec2013.pdf"�http://www.urssaf.fr/images/ref_1909-GuideLCTI-dec2013.pdf� 


��HYPERLINK "http://www.legifrance.gouv.fr/jopdf/common/jo_pdf.jsp?numJO=0&dateJO=20110617&numTexte=1&pageDebut=10290&pageFin=10305"�http://www.legifrance.gouv.fr/jopdf/common/jo_pdf.jsp?numJO=0&dateJO=20110617&numTexte=1&pageDebut=10290&pageFin=10305� 


� �HYPERLINK "http://www.refworld.org/docid/4a55ea4e2.html"�http://www.refworld.org/docid/4a55ea4e2.html� 


� �HYPERLINK "http://www.economie.gouv.fr/dnlf/codaf-comites-operationnels-departementaux-anti-fraude"�http://www.economie.gouv.fr/dnlf/codaf-comites-operationnels-departementaux-anti-fraude� 


� În Spania, spre deosebire de alte state europene, terminologia consacrată pentru „muncă nedeclarată” este de „muncă neregulată”


� � HYPERLINK "http://www.eurofound.europa.eu/areas/labourmarket/tackling/cases/es015.htm" ��http://www.eurofound.europa.eu/areas/labourmarket/tackling/cases/es015.htm�


� � HYPERLINK "http://www.eurofound.europa.eu/areas/labourmarket/tackling/cases/se017.htm" ��http://www.eurofound.europa.eu/areas/labourmarket/tackling/cases/se017.htm�


� � HYPERLINK "http://www.eurofound.europa.eu/areas/labourmarket/tackling/cases/se015.htm" ��http://www.eurofound.europa.eu/areas/labourmarket/tackling/cases/se015.htm�


� � HYPERLINK "http://www.eurofound.europa.eu/areas/labourmarket/tackling/cases/se001.htm" ��http://www.eurofound.europa.eu/areas/labourmarket/tackling/cases/se001.htm�


� � HYPERLINK "http://www.eurofound.europa.eu/areas/labourmarket/tackling/cases/se003.htm" ��http://www.eurofound.europa.eu/areas/labourmarket/tackling/cases/se003.htm�

